qundao/data-zh-poetry huggingface dataset:
神宗皇帝挽辭五首·其一
作者：張方平
朝代：宋

羲軒前載遠，虞夏信書傳。
比德皆尊大，惟皇克繼先。
五陵同厚地，兩曜出高天。
制作流方策，憂勤十九年。
神宗皇帝挽辭五首·其三
作者：張方平
朝代：宋

經始開三殿，晨昏奉二宮。
承顔專致樂，教孝遂移風。
訪對朝曦昃，程書夜漏終。
艱難思稼穡，意在紀元中。
神宗皇帝挽辭五首·其二
作者：張方平
朝代：宋

經綸成盛業，震耀烜威神。
粹氣同乾健，含生自化醇。
無文皆受職，重譯競來賓。
東觀成書日，方知百度新。
神宗皇帝挽辭五首·其五
作者：張方平
朝代：宋

廣大天同量，淵深海共澄。
遽聞憑玉几，恨不瘞金繩。
同軌陪儀仗，因山鏁闕庭。
深恩淪朽骨，孤夢遶新陵。
神宗皇帝挽辭五首·其四
作者：張方平
朝代：宋

睿智由天縱，規摹繼祖貽。
有爲皆社稷，無逸著屏帷。
傳令通湟陿，賡歌及島夷。
時髦俱入彀，流美辟雍詩。
禪齋
作者：張方平
朝代：宋

昔年曾見琅邪老，爲說楞伽最上乘。
頓悟紅鑪一點雪，忽驚闇室百千燈。
便超十地猶塵影，更透三關轉葛藤。
不住無爲方自在，打除都盡即南能。
秋夕聽彈五絃琴
作者：張方平
朝代：宋

古風久已壞，今夕聞遺聲。
恍若忘身世，怡然通性情。
緬懷有虞氏，曠想三代英。
此時知此意，青天秋月明。
秋夜禁直
作者：張方平
朝代：宋

朝著紫宸殿，直廬金馬門。
楞伽百八句，柱下五千言。
何處求花藏，忘機即漆園。
凉宵萬籟寂，明月在前軒。
秋過琴臺懷古
作者：張方平
朝代：宋

周道積衰禮義壞，夫子詠歌沂泗濱。
宓君不齊宰單父，獨推深誠仁此民。
彈琴燕坐澹無事，人不忍欺風化淳。
流光逝水二千年，我稅征鞍來盤桓。
滿屋清風氣象古，繞臺宿楚霜華寒。
緬懷德音竟誰嗣，揮酒灑空獨長歎。
安得長官盡愷悌，編氓父子聊相歡。
秦州北山云是隗囂宮登城樓下瞰偶題
作者：張方平
朝代：宋

宛下君臣實兒戲，昆陽勝敗非人力。
劉秀其來異獨夫，隗囂何事爲西伯。
送質已是不能强，保險明知本無策。
惟其得士似田橫，後世英雄共嗟惜。
秦州即事
作者：張方平
朝代：宋

邊清羽書息，事簡使君慵。
地僻俗客少，日長春睡濃。
平安三路火，昏曉兩山鐘。
戍滿歸心動，先隨渭水東。
秦州後園春宴贈部署劉几閣使
作者：張方平
朝代：宋

柳暗三眠困，花繁二月香。
情懷當酒盡，興味爲春長。
疊鼓漁陽節，清謳北里粧。
階前樂無誤，席上有周郎。
秦州晚宴即席示諸賓僚
作者：張方平
朝代：宋

秦川節物似西川，二月風光已不寒。
猶去清明三候遠，忽驚爛漫一春殘。
香隨芳樹頻移席，晴愛遥山久凭欄。
却憶京華勝遊處，常爲暮景促歸鞍。
筇杖贈凌生
作者：張方平
朝代：宋

山居知獨處，一杖代兒曹。
試水溪沙淺，挑雲嶺路高。
訪僧歸有伴，採藥遠忘勞。
它日蓬萊會，應騎過海濤。
簡徐登道人
作者：張方平
朝代：宋

聞說頻來帝里遊，藥鑪何日得同流。
勸君只就紅塵裏，撥轉河車萬事休。
籌筆驛
作者：張方平
朝代：宋

本規一舉定乾坤，遽見長星墜壘門。
公在必無生仲達，師昭何業得中原。
精思閣
作者：張方平
朝代：宋

仙術初脩自性情，本除陰濁養陽明。
三田窈窈通虛白，一路層層徹太清。
寂不動中方見道，思無邪處好存誠。
君如欲到逍遥國，須自還元第一程。
經遠樓
作者：張方平
朝代：宋

中夏聖人調律呂，八荒異國入圖書。
從容德讓唐虞遠，馳騁戰爭秦漢餘。
不道鼓旗無勇將，須知俎豆有真儒。
功臣騎虎兇而國，常向冰淵審廟謨。
縣齋懷京都
作者：張方平
朝代：宋

東南古縣介江臯，西北神州倚斗杓。
安得葉君傳秘術，時飛雙舄詣臺朝。
老將篇
作者：張方平
朝代：宋

聖明天子仁且英，海寰內外歸神靈。
辭客相夸鳳凰詔，功臣不貌麒麟形。
繡旗塵卷霞紋闇，古劔秋澁銅花青。
尚餘舊愛征西馬，待從日仗登云亭。
耳鳴
作者：張方平
朝代：宋

一陽初獨嘯，兩耳遂雙鳴。
寒谷疎鐘遠，霜空眾籟清。
千鈴行險倦，萬鼓戰酣聲。
瀑落山頭峻，濤翻海面平。
風檣開大浪，曉角動嚴城。
隴首悲凉意，蘇門曠逸情。
鳳簫雲外過，龍笛月中橫。
細轉繅車急，微遥扤櫓輕。
衰殘傷老態，馳徇厭時榮。
處世希蒙叟，觀身愧浄名。
神明思內守，豪蕩悔平生。
素問方家本，巢源導引精。
早年曾有客，奇術可還嬰。
何日開金鼎，靈丹見八瓊。
聞翰林承旨宋子京尚書捐館
作者：張方平
朝代：宋

平昔雍容兩禁游，共陪帷幄奉咨謀。
功名不到麒麟閣，詞賦空傳鸚鵡洲。
事業三朝虛物望，聲華一代擅風流。
清時只作文章老，誰識深懷藴九疇。
聞蛩
作者：張方平
朝代：宋

慘澹霜風月色寒，愁人無寐坐閒軒。
別聽一部凄凉曲，幾種秋蟲咽草根。
聞郭誠思解化
作者：張方平
朝代：宋

溪堂月榭幾分盃，暫住三峰約便回。
齋榻忽留青竹去，庭除不待玉棺來。
人間如幻寧同恨，天上修文亦用才。
碧秀煙雲無限好，此生勿復望崔嵬。
胡生畫牛歌
作者：張方平
朝代：宋

有儒落落何爲者，策驢曉到吾門下。
鳳標高古氣深淳，詢之乃是陶唐民。
并汾形勝太行麓，西距潼關大河曲。
春秋戰國漢晉史，所書義勇雄俠士。
多出三晉與秦燕，古云氣俗稟之然。
我顱儒冠腰博带，軀幹不如腦腑大。
曾遊兩河望王屋，不到并州心不足。
喜君歷歷說其鄉，引我心飛過太行。
因愛其鄉愛其人，已重其人重其文。
文比玉溪既高爽，詩比玉川仍清新。
胡君不但歌詩好，又工畫筆名精妙。
畫牛百年鼻不乾，浙東獨有戴巡官。
胡君不肯居戴後，自署名爲畫牛叟。
忽摧兩幅教余看，回首故園心戀戀。
我家一廛寄淮汭，往曾親把枯犂尾。
月下歌商叩牛角，雨裏尋春坐牛背。
長來提劔事羈遊，虛名役我荒西疇。
見君畫得牛如活，却憶煙蓑淮汭秋。
胡君胡君君賢者，畫得信奇宜少畫。
勿令畫價聞於人，掩君詩價兼文價。
臨池翫游魚
作者：張方平
朝代：宋

曲池秋水平，虛碧杳澄浄。
有鰋從何來，潛據久已橫。
鼓鬣作波浪，晴景占蘋荇。
貪吞無遺鱗，多折脩荷柄。
西軒因納凉，遶步恣哦詠。
時逢橫水面，氣意殊豪勁。
向非神守嚴，雨霧尋飛迸。
不揆入江海，且與蛟螭競。
暇日呼罟師，搜摝窮泥濘。
潑剌出數尺，怒跳何健輕。
狀醜足涎沫，刀几嫌腥硬。
遣童放西澤，不死儻知倖。
猶慮持私烹，誠囑煩言令。
去去避鈎網，再獲誰爾諍。
遂取羣小鮮，投中使沿泳。
上游若浮空，眾沈疑落穽。
隊行有孤出，如嫡從諸媵。
忽散何所驚，兩合成相迎。
銜尾既競速，依蒲亦少定。
莊濠念逍遥，嚴溪思隱行。
聊以貽後人，持竿助閒興。
臨淄同劉仲方作
作者：張方平
朝代：宋

迴合空山萬疊蒼，磻溪投釣此開疆。
儒家俎豆連洙泗，戰圖戈鋋接楚梁。
四嶽子孫終海嶼，諸田意氣盡尸鄉。
不惟仲父能輕重，形勝由來自霸强。
興州長舉縣西二十里閣道立表曰飛石閣告往來者急度勿停予赴益部興州將吏來迎皆至長舉因訪老吏飛石之狀云昔嘗有之亦飄風暴雨之時也予望山頂皆已墾耕而行人熟虛名至是皆馳過因成一絕
作者：張方平
朝代：宋

蜀道循山多險巇，行人獨此策征羈。
人情多爲虛名怯，鶴唳風聲走老氐。
芭蕉李都尉宅金淵閣分題得淵字
作者：張方平
朝代：宋

遠寄江城外，新栽水閣前。
虛心勞可尚，幻質定非堅。
扇薄摇凉殿，盃深泛綺筵。
忽疑鸞鳳過，翠影落金淵。
英宗皇帝挽辭五首·其一
作者：張方平
朝代：宋

不問大橫兆，天人心是真。
謳歌早歸舜，氣志自如神。
正合乾坤體，明開日月輪。
孜孜朝昃意，克己爲生民。
英宗皇帝挽辭五首·其三
作者：張方平
朝代：宋

八月初凉後，千年此去長。
朝廷留事典，戶牖想容光。
濯景遊霄極，乘雲返帝鄉。
春秋大居正，天統付元良。
英宗皇帝挽辭五首·其二
作者：張方平
朝代：宋

舊學多聞富，咨周聽德聰。
乾元純用九，豐日正宜中。
治迹傳英烈，神明遡閬風。
平居修五事，洪範在潛宮。
英宗皇帝挽辭五首·其五
作者：張方平
朝代：宋

瀍東五陵陌，嵩下萬安原。
風水通佳氣，靈祇護至尊。
國容回吉仗，像物闢神門。
清廟標英德，流光萬古存。
英宗皇帝挽辭五首·其四
作者：張方平
朝代：宋

遣奠宣哀冊，嚴行按字圖。
橋山仙去遠，渭水月游初。
儉制遵遺訓，方中列舊書。
龍輴三十里，笳鼓節聲徐。
華山雲臺觀題希夷先生陳摶影堂
作者：張方平
朝代：宋

林壑雲深接玉泉，松齋閉息輒經年。
一無標致惟隨俗，別有真機在指玄。
詔板嘗延清暑殿，詩筒時到華陽川。
蛻形雖在張超谷，粟粒珠中自在天。
華州西溪
作者：張方平
朝代：宋

西溪殊近郭，少華更當軒。
竹徑通華表，松庭接紺園。
菴堂書懷呈郭誠思
作者：張方平
朝代：宋

曉駕白龍車，氤氳入紫霞。
翠微雲外路，碧落月中家。
駛過剛風騎，閒如迥漢查。
幽窗一欹枕，世慮自空花。
葛居士詩
作者：張方平
朝代：宋

三峰頂上五經秋，妙法白蓮清浄脩。
無數天花常自散，真空性水不停流。
病癡誰問維摩詰，俗眼徒嗟冉伯牛。
別有妙身諸相具，金剛堅固異浮漚。
藥水巖詩
作者：張方平
朝代：宋

靈泉一派蜀江通，源出蒼崖古洞中。
乳滴雲根苔臼滿，藥成仙竈石臺空。
瓊纓珠絡千巖霤，瑶瑟琅簫萬壑風。
杯勺已忻清病骨，刀圭敢望變衰容。
蘇子瞻寄鐵藤杖
作者：張方平
朝代：宋

隨書初見一枝藤，入手方知鍛鍊精。
遠寄只緣憐我老，閒携常似共君行。
靜軒獨倚身同瘦，小圃頻遊脚爲輕。
何日歸舟上新洛，拄來河岸笑相迎。
蝶
作者：張方平
朝代：宋

遲景融融暖氣浮，中園曲密小庭幽。
春風故引顛狂甚，芳樹相容爛漫遊。
不分風流輸楚女，懶將身世問莊周。
有時潛見多情處，每遇王孫盡日留。
螢
作者：張方平
朝代：宋

土潤正溽暑，幽庭熠燿飛。
陳荄未全脫，生氣一何微。
風急光不滅，月明景共稀。
蠨蛸與蟋蟀，時節伴依依。
蟬
作者：張方平
朝代：宋

密槐遮急雨，疎柳带斜陽。
緱嶺餘音遠，蘇門清嘯長。
附冠金翼薄，橫鬢玉釵光。
高潔自天稟，寧同蜂蝶狂。
蟬
作者：張方平
朝代：宋

紅樹依依古驛西，一聲長是報秋期。
新晴忽見橫飛過，落晚最傷孤嘯時。
陰激英雄增感憤，潛催節物至蕭衰。
草根蟋蟀霜前鴈，共與愁人染鬢絲。
行次岐山
作者：張方平
朝代：宋

坤維五十郡，麾節忝師垣。
緩轡猶秦甸，前驅已劔門。
儻來增客氣，重寄愧君恩。
昨夜岐山夢，三歸修竹園。
被命中山以親老不赴書懷寄集賢曾公參政趙公
作者：張方平
朝代：宋

野懷常逐白雲飛，疎拙那能合世機。
偶似曹溪一宿覺，已多蘧瑗九年非。
畧呈幻事何須了，惟願朝恩早放歸。
它日蓮華峯下去，猶期話道過黄扉。
西齋偶書
作者：張方平
朝代：宋

祖錄忘筌後，丹鑪住火時。
浮生更無事，燕坐復何思。
暖日移棊局，寒風促酒巵。
世間安樂法，不獨浄名知。
覽九丹上化經寄南都王宣徽君貺
作者：張方平
朝代：宋

上清紫簡世傳稀，中有靈都妙旨微。
雲霧披光丹鳳出，風雷接勢赤龍飛。
琴心三疊胎仙舞，籥筦雙迎帝子歸。
幸得九天真一訣，塵勞何事尚依依。
訪朱先生值晝寢
作者：張方平
朝代：宋

一枕清風靖館深，滿庭公檜鬰交陰。
此時真境誰人見，月在泥丸日在心。
詠松
作者：張方平
朝代：宋

受命託厚地，稟氣獨英妙。
有心出太虛，無情合至道。
君子正容色，烈士全節操。
自是萬木王，何辱大夫號。
詩二首·其一
作者：張方平
朝代：宋

故人久別忽相逢，不及開樽舟已東。
四十五年春夢過，此回一見更怱怱。
詩二首·其二
作者：張方平
朝代：宋

剡中盛事自南朝，太守詩人趣亦高。
我豈匏瓜常繫此，酒舡搥鼓興猶豪。
誠思約以初秋東來相過輒馳短韻以速行期
作者：張方平
朝代：宋

已聞露葉寒蟬急，休待霜空曉鴈催。
不是相思閒命駕，無爲弟子望師來。
謁青州范天章
作者：張方平
朝代：宋

劍橫驢膊儒裝陋，戟列臺門霸府雄。
喜似禰衡逢北海，直須雷煥辨南豐。
謬悠爲說非今味，疎略言詩粗古風。
更似賈生多歎息，聞公真賞勝吳公。
謝人贈玉界尺
作者：張方平
朝代：宋

美玉琢溫潤，界尺裁方直。
非惟立規矩，亦以端簡冊。
玉性比君子，尺用同正人。
兼有盤盂戒，宜爲几席珍。
謝浙漕劉忠順郎中送簟
作者：張方平
朝代：宋

玉水一方光瀲灧，霜華八尺翠琅玕。
卧來病骨殊清快，勝餌西山五色丸。
謝范天章薦應制科
作者：張方平
朝代：宋

初闢明堂見帝軒，此時寧得戀丘園。
程文懶謁春官氏，决策思干法扆尊。
千古聲名傳鶚表，四方豪俊望龍門。
若趨丹陛承清問，何以酬知或敢言。
謝韓仲文學士送白竹簟
作者：張方平
朝代：宋

带粉裁踈節，凌霜剪翠筩。
鯨鱗鋪海浪，鵬翅展天風。
暖恐春冰釋，清宜曉魄融。
露華流沆瀣，寒色凜崆峒。
栩栩來莊蝶，𦒃𦒃失夏蟲。
枕須松石碧，幌鄙霧綃紅。
坐覺非塵境，魂如在月宮。
北窗聊寄傲，俗骨愧方瞳。
讀公羊傳四首·其一
作者：張方平
朝代：宋

齊桓合兵車，召陵始服楚。
忿緣蕩舟起，辭爲包茅舉。
勤王豈其誠，繼絕聊可與。
萌此挾君姦，夷吾合膏斧。
讀公羊傳四首·其三
作者：張方平
朝代：宋

季子治內難，牙也王堤誅。
緩追逸慶父，二子奚親疎。
探情異無將，歸獄茲何辜。
減量自孟德，抽戈實公閭。
讀公羊傳四首·其二
作者：張方平
朝代：宋

晉之公室微，六族相吞螫。
趙鞅率邑車，志豈在君側。
封茲禍亂根，留爲姦雄迹。
吳楚因誅錯，不昭寧復辟。
讀公羊傳四首·其四
作者：張方平
朝代：宋

親親自禰率，恩禮有等節。
雖云王父命，天性何斯絕。
奈何彼衛輒，父子相傾奪。
此而義可與，人倫固隳滅。
讀坐忘論
作者：張方平
朝代：宋

正一初傳王遠知，後來體用益精微。
惟無矜貴爲真地，但涉成虧即世機。
松徑風聲猶有待，糠鑪火候事終違。
便令直了九丹術，不到坐忘何處歸。
讀孫子二首·其一
作者：張方平
朝代：宋

渾渾十三篇，兵謀與師律。
匠巧雖自心，規矩寧可黜。
腐儒知舞干，奔車暇擇虱。
腠理與骨髓，所攻蓋異術。
讀孫子二首·其二
作者：張方平
朝代：宋

伐謀自廟堂，長城在樽俎。
下敵無智名，服叛非蕭斧。
主尊而民安，茲宜國之輔。
勿使有功臣，功大將騎虎。
讀杜工部詩
作者：張方平
朝代：宋

文物皇唐盛，詩家老杜豪。
雅音還正始，感興出離騷。
運海張鵬翅，追風騁驥髦。
三春上休苑，八月浙江濤。
璀璨開鮫室，幽深閉虎牢。
金晶神鼎重，玉氣霽虹高。
甲馬騰千隊，戈船下萬艘。
吳鈎銛莫觸，羿彀巧無逃。
遠意隨孤鳥，雄筋舉六鼇。
曲嚴周廟肅，頌美孔圖襃。
世亂多羣盜，天遥隔九臯。
途窮傷白髮，行在窘青袍。
憂國論時事，司功去諫曹。
七哀同谷寓，一曲錦川遨。
妻子饑寒累，朝廷戰伐勞。
倦遊徒右席，樂善伐干旄。
舊里歸無路，危城至輒遭。
行吟非楚澤，達觀念莊濠。
逸思乘秋水，愁腸困濁醪。
耒陽三尺土，誰爲翦蓬蒿。
讀杜詩
作者：張方平
朝代：宋

杜陵有窮老，白頭惟苦吟。
正氣自天降，至音感人深。
昭回切雲漢，曠眇包古今。
萬壑入溟海，一枝成鄧林。
掩抑鬼神泣，寂寥星月沈。
珠憑罔象得，玉看晶采尋。
穰穰豐年穀，磊磊殊方琛。
病源問岐伯，兵畧須淮陰。
流寓四方路，浩蕩平生心。
每覽述懷篇，使我清淚淫。
讀楞伽經
作者：張方平
朝代：宋

楞伽三萬六千偈，百八句中成自性。
法法非法離法塵，心心無心入心病。
漸熟當似菴羅果，頓照猶如大圓鏡。
龜毛兔角妄有無，海浪空華不清浄。
讀樊川集
作者：張方平
朝代：宋

不遇元和得獻謨，望山東北每長噓。
獨賡唐律雅風後，更注孫篇俎豆餘。
霅水勝遊成悵望，杜川歸事竟躊躇。
中年遽使山根折，盡寫雄襟在此書。
讀混元經
作者：張方平
朝代：宋

五行生成本一氣，曉此體用知命樞。
還元當復定金鏁，過宿寧更懷蘧廬。
無質生質是丹地，有象非象真壇圖。
此途得道亦連袂，遲晚須乘八景輿。
讀王樸傳
作者：張方平
朝代：宋

世主英威動九陽，高賢事業出巖廊。
何須夢卜疑千古，灼見雲雷定四方。
小國霸圖微管葛，當時人傑自蕭張。
不終制作成遺恨，律準今猶在太常。
讀穆天子傳
作者：張方平
朝代：宋

八龍長鶩造崑丘，七萃前驅縱逸遊。
遇雪自裁黄竹唱，捧觴喜答白雲謳。
羽陵廣奏隨風逝，崦阜銘蹤共日留。
惆悵璧臺人不返，樂池遺恨素波愁。
讀素書
作者：張方平
朝代：宋

孺子圯橋跪履年，七章德在穀城仙。
所言道德帝王事，不比盤盂長短篇。
晚欲出塵應有訣，初行遇漢豈非天。
蕭曹勳業皆勞力，寧似功成樽俎前。
讀高士傳
作者：張方平
朝代：宋

天地閉不泰，賢人隱山澤。
如何堯舜代，箕潁有逸客。
消長存乎時，出處惟所適。
箕子之明夷，釣筑亦潛迹。
乘桴海上遊，採芝商中匿。
有道盍來儀，經綸建皇極。
致君義軒庭，安民仁壽域。
豈必同蚯蚓，蟠屈泥中食。
讀齊世家
作者：張方平
朝代：宋

默坐磻溪素髮垂，商周於此繫興衰。
機深正似忘機者，應被沙鷗靜處窺。
貽劉几
作者：張方平
朝代：宋

家自唐來世大儒，惟君不肯讀家書。
春遊爛漫少曾醒，俊氣飄揚頻得盧。
早講猿公飛劔術，更通風后握機圖。
何時羽獵長圍合，請看雲中一鶚孤。
貽辰長老
作者：張方平
朝代：宋

同流誰往還，終日掩柴關。
壁觀少林寺，門風先洞山。
道場隨處是，心地本來閒。
指我常河水，都忘鬢髮斑。
貽龔懋
作者：張方平
朝代：宋

所至輒驚座，歸來成淚痕。
憐君孤劔客，擲謁五侯門。
驕氣羞紈袴，凉風憶故園。
時清經世事，捫蝨爲誰言。
贈三茅朱先生
作者：張方平
朝代：宋

鬰儀結鄰太霄道，金鐺玉珮虛皇冠。
鑪中火候煙霞煖，壇上磬聲星斗寒。
紫節晨遊從玉女，綠軿夜降接靈官。
願持璧紐充盟信，乞取胎精九化丹。
贈姚白
作者：張方平
朝代：宋

平輿舊龍淵，今復見鱗角。
隱景入虛無，長吟振寥廓。
寧爲嗜慾留，當假風雷作。
我亦待扶摇，徘徊伴黄雀。
贈崆峒天水公
作者：張方平
朝代：宋

天下赤龍訣，人間金液丹。
先生今已得，此事古傳難。
陰德留塵世，仙階在廣寒。
舊聞三五一，乞取畧開端。
贈琅邪智先長老
作者：張方平
朝代：宋

山路層層峻，幽棲最上層。
凈光懸海月，幻體任春冰。
四句有爲法，一心無盡燈。
我來忘所問，相伴久騰騰。
贈終南李道人
作者：張方平
朝代：宋

神仙靈藥自然功，五色光中一氣通。
借問參同相類法，何如相類即參同。
贈趙先生
作者：張方平
朝代：宋

此老得天樂，自稱雲水人。
佯狂不妨道，太息漫勞神。
沈醉少醒日，與遊多逸民。
常憂忽不見，無處訪清塵。
贈趙抱一
作者：張方平
朝代：宋

石門路已絕塵寰，紫柏高深不可攀。
野色蒼茫連遠水，暮雲慘澹裹寒山。
琴碁有徇皆爲役，松竹無情且共閒。
卉醴一盃時自釀，陶然亦可發朱顔。
贈辰長老
作者：張方平
朝代：宋

燕坐非持律，遊方不學禪。
長空任飛鳥，古澗自寒泉。
見月何須指，追風不待鞭。
平生一破衲，隨處伴閒眠。
贈邢山人思齊
作者：張方平
朝代：宋

夜凉風月靜，庭幽松檜陰。
羽人江外來，爲我開素琴。
上清通灝氣，太古傳遺音。
逍遥得天和，虛寂還真心。
更調三樂曲，無惜一巵深。
胡然憂世患，慨歎傷靈襟。
贈郭誠思
作者：張方平
朝代：宋

壯志本桑弧，當年亦棄繻。
塵游謝京國，火記得酆都。
露氣凝瓊樹，冰光澈玉壺。
世間出世法，胎食即天厨。
贈青城山威儀觀李鍊師
作者：張方平
朝代：宋

天倉三十六峰下，猶有軒轅轍迹存。
丹竈前臨六時水，芎田遠接九仙門。
火芝夜照千燈迥，江樹朝涵一氣渾。
道友相邀尋異藥，携筇幾到老人村。
贈韋不伐
作者：張方平
朝代：宋

莫隨世僞作圓方，坦坦元邪是履祥。
學鄙淺訛趨古道，天教轗軻與剛腸。
俛投胯下人皆笑，獨卧隆中自不常。
畢竟途窮無所合，何妨持釣坐滄浪。
赴新定過七里瀨
作者：張方平
朝代：宋

舟過嚴陵瀨，凉秋水木清。
鼓旗知郭近，魚鳥見人驚。
雲亂迷山色，灘長雜雨聲。
一毫名利事，搔首愧平生。
赴益部途中
作者：張方平
朝代：宋

中臺分虎節，全蜀領龜城。
山色二千里，水聲三十程。
煙村深谷火，雲棧半空鈴。
野館無鐘漏，猿吟曉日明。
赴錢塘吳江道中寄侍讀王君貺侍郎
作者：張方平
朝代：宋

畫船浮震澤，煙水接秋空。
一霎過雲雨，滿帆開岸風。
酒旗蓮蕩裏，僧剎橘洲中。
何似并州路，塵高馬陰雄。
趙先生王屋杖
作者：張方平
朝代：宋

待月移肩倚，聽琴向膝橫。
溪橋經雨滑，山屐入雪輕。
擊水乖龍起，書空老魅驚。
夜歸聞石響，鶴舞遠來迎。
辛未清明感事
作者：張方平
朝代：宋

二十四年流水東，早爲名誤逐飛蓬。
事隨過鳥去無跡，愁似濁醪傾更濃。
好是把花歌北榭，更休提劔哭西風。
壯心鬰鬰身牢落，幾見中林鶴髮翁。
近自鍾山採松花和湯甚美送湯一甖呈仲文學士·其一
作者：張方平
朝代：宋

青松北山麓，春蕊摘金團。
芳澤逾肪節，滋華本歲寒。
功傳上品藥，餌勝曲晨丹。
一泛彤霞液，天和入肺肝。
近自鍾山採松花和湯甚美送湯一甖呈仲文學士·其二
作者：張方平
朝代：宋

日精月華所滋結，金匱瓊笈稱靈珍。
味勝仙人掌中露，色如遊女衣上塵。
餌之伐邪鍊神魄，久且長年登高真。
輕瑿茯菟乃淪滓，嘉賞當問清遐人。
送何山人
作者：張方平
朝代：宋

煙策西歸背九衢，錦城春色徧平蕪。
它年定有乘槎客，知是嚴君隱蜀都。
送僧南遊雪竇
作者：張方平
朝代：宋

早出都門何往哉，四明雪竇指崔嵬。
便從古道揚眉去，莫到寶山空手回。
乘月曉行松露濕，迎風晚渡海濤來。
普賢樓閣知非遠，邐迤南遊想善財。
送內閣蔡公歸闕
作者：張方平
朝代：宋

豐宮周舊宅，梁國漢東關。
尹正司留鑰，賢公出近班。
教條推愛利，滋蔓悉除刪。
狹野耕桑急，終年獄市閒。
燕申鈴閣靜，榮養彩衣斑。
治迹經綸外，陰功造化間。
士林歸北海，人望在東山。
一節遄趨召，西轅不可攀。
前旌霜樹曉，候騎古河灣。
和氣均生物，淳風復海寰。
具瞻知可副，盛德致無艱。
他日開鑪冶，餘功爲鑄顔。
送冀州李太傅
作者：張方平
朝代：宋

多君貴主子，材識乃名儒。
青海渥漥種，丹山鸞鳳雛。
兵家左車後，書法右軍無。
擁幄羞紈袴，懷章就隼旟。
亭臺煙水闊，樓堞暮雲扶。
析木元分冀，滹沱漸近胡。
雙觥雖藴藉，重閉勿須臾。
誰道長城遠，今觀出上都。
送吳春卿赴都
作者：張方平
朝代：宋

法座臨軒策俊髦，同君陛見預旌招。
疲駑十駕始千里，孤鶚一飛先九霄。
蘭棹秋風行邐迤，觚稜旭日勢岧嶢。
石渠爲謝諸時彥，行邁同趨便殿朝。
送宋祕丞赴任鄱陽
作者：張方平
朝代：宋

蕭灑武夷秀，茲人美且偲。
治經通古學，應務富時材。
盍在脩書選，行須造幣迴。
更研輕重術，歸奏阜民財。
送客入洛
作者：張方平
朝代：宋

高歌彈鋏酒盈鍾，壯士何須歎道窮。
客路歲闌天又雪，旗亭醉別氣如虹。
驥騰夷路思良御，帆破長波待便風。
今子方爲采蘭役，未宜去揖紫芝翁。
送客游兗海
作者：張方平
朝代：宋

寒飇慄冽響吹空，雪意沈沈歲向窮。
正是兼衣御醇酎，如何孤蹇逐飛蓬。
杉松古色泰山廟，絲竹遺音夫子宮。
訪舊自堪寬旅瑣，賢侯況似蜀文翁。
送屐韓仲文
作者：張方平
朝代：宋

江南到梅暑，蒸濕鮮晴明。
聊倣登山樣，無妨涉水行。
齒牢防易折，蠟滑亦加輕。
早幸還吾土，閒將掛後楹。
送張寬
作者：張方平
朝代：宋

得喪竟誰尸，人謀不可移。
獨看屠釣叟，達迺帝王師。
大觀齊諸物，雄圖彼一時。
君思塞上說，孰可預端蓍。
送張郎中赴闕
作者：張方平
朝代：宋

明公才氣本雄傑，晚戴儒冠腰拖紳。
講劔妙傳色踐術，工書兼得伯英筋。
外臺共歎郎潛久，中檢行膺帝命新。
司列不煩詢治狀，幾州欒社有遺仁。
送徐總
作者：張方平
朝代：宋

半醉長呼意若何，官情道味兩蹉跎。
眼前漸漸故人少，世上紛紛新事多。
疎籟自鳴非節奏，虛舟妄觸任風波。
悲歌深歎流年急，常憶江南藍采和。
送李芝東歸
作者：張方平
朝代：宋

此君齊魯之奇才，三十病廢吁命哉。
來遊京國動悽悵，東歸泰山卧崔嵬。
支離攘臂福所倚，功名累身古共哀。
但恐人求駿馬骨，未免却上黄金臺。
送杜山人
作者：張方平
朝代：宋

到不說來處，去安知所之。
野雲同自在，溪鳥與誰期。
虎伴閒行遠，猿驚住嘯遲。
相逢聊一醉，重見又何時。
送柳澥下第出京
作者：張方平
朝代：宋

少年心骨壯，功名期力殉。
文邀馬卿評，劔謁猿公問。
御良驥足逸，胡爲車三僨。
浮沈道所尚，窮達天之分。
跡從逍遥遊，心與洪濛論。
姑佩湛盧歸，休復較銛鈍。
送楊君西安
作者：張方平
朝代：宋

君過嚴陵瀨，扁舟入婺溪。
灘長秋日短，山亂暮雲齊。
未探驪龍頷，聊羈駿馬蹄。
吳江濤正惡，鴻鴈此東西。
送汾陽高士歸三峰
作者：張方平
朝代：宋

知逢三洞客，曾指九丹方。
氣抱冰霜冷，神含日月光。
閒軒同鶴靜，妙境入龜長。
它日南峯路，相期過華陽。
送沈生昆弟隨侍之博白四絕句·其一
作者：張方平
朝代：宋

炎方景象異中原，海氣昏昏雜瘴煙。
今日荒夷成雅俗，薰風南播自媯絃。
送沈生昆弟隨侍之博白四絕句·其三
作者：張方平
朝代：宋

東連海道徹扶桑，北望神皋斗柄旁。
兩處音塵杳難接，征鴻歲只到衡陽。
送沈生昆弟隨侍之博白四絕句·其二
作者：張方平
朝代：宋

不須南浦懷消黯，好過西山訪隱淪。
比到嶺時應近臘，相思可寄一枝春。
送沈生昆弟隨侍之博白四絕句·其四
作者：張方平
朝代：宋

夕陽疎葦暮江湄，秋色蕭蕭動客思。
自侍嚴君領州去，豈同騷客夢邊時。
送珪師歸衡嶽
作者：張方平
朝代：宋

師通禪律外，外學二篇微。
貌似寒山古，身隨風葉飛。
瀟湘曾曉夢，鴻鴈伴南歸。
七十三峯裏，雲庵拂舊扉。
送石曼卿赴闕
作者：張方平
朝代：宋

功名本不與人期，人取功名亦繫時。
蜀相閒居久龍卧，馬周狂醉竟誰知。
將軍身到衡廬問，英主心驚奏牘奇。
宣室思賢方空席，去陳經濟勿遲遲。
送祝生東陽簿
作者：張方平
朝代：宋

之子東南美，聲光滿貴游。
溪山聊薄宦，才調自名流。
野趣雖孤艇，清涂即十洲。
金波沁園宴，遲子有賢侯。
送福州監郡陳殿丞
作者：張方平
朝代：宋

七閩一都會，乃是無諸城。
海近氣物異，山遥風候清。
宦游過鄉美，君祿及親榮。
去去倚門念，溪船歸棹輕。
送蘇子由監筠州酒稅
作者：張方平
朝代：宋

可憐萍梗飄浮客，自嘆匏瓜老病身。
從此空齋挂塵榻，不知重掃待何人。
送蘇學士錢塘監郡
作者：張方平
朝代：宋

趣時貴近君獨遠，此情於世何所希。
車馬塵中久已倦，湖山勝處即爲歸。
洞庭霜天柑橘熟，松江秋水鱸魚肥。
地鄰滄海莫東望，且作阮公離是非。
送趙先生
作者：張方平
朝代：宋

家住崆峒塞垣上，翩然遊蜀遂忘歸。
九還氣足通神化，一日丹成是道機。
曾共靈龜波上隱，又隨蒼雀火中飛。
只於醉裏藏身去，休入紅塵作是非。
送邢遁山人
作者：張方平
朝代：宋

忽悔輕拋雲水來，便將鶴去指林齋。
生涯琴劔外無物，日逐醉吟中遣懷。
舊隱居常因夢到，塵遊動是與心乖。
送君翻自嗟覉滯，木葉脫時還計偕。
送郭誠思歸華下
作者：張方平
朝代：宋

忘懷物外且如愚，何事勞精據槁梧。
以馬喻馬即非馬，數輿無輿方得輿。
莫執斧斤過櫟社，懶施几席向蘧廬。
好歸玉秀峰前坐，閒看晴雲自卷舒。
送陳汝玉謁三川大資政左丞吳公
作者：張方平
朝代：宋

吳公昔作河南尹，首唱儒風薦賈生。
今日治平承祖德，可無推引助文明。
送馬武
作者：張方平
朝代：宋

才命相憎不相並，古來達者齊其中。
此君寂寞年雖暮，靈府崢嶸事甚雄。
韝上鷹饑思掠草，車傍驥老尚追風。
丈夫掩棺始爲了，是故南陽晚立功。
送龔懋
作者：張方平
朝代：宋

千里寒雪程，平生旅人心。
丈夫雖四方，行役愁不任。
禰刺弊生毛，趙囊空無金。
錢子一罇酒，送子垂楊陰。
逍遥堂
作者：張方平
朝代：宋

真樂不違俗，紅塵自滿城。
捲簾寒日暖，高枕暑風清。
世累離憂患，天和得性情。
五時依約合，多謝白雲生。
遊九老祠堂閱古碑舊記字多訛缺詢諸故老靈跡甚異因成長句以誌其事
作者：張方平
朝代：宋

黄裘紗帽霜眉白，九老相携意氣同。
碧水宮中初邂逅，黄金殿裏久從容。
苦催歸路憎驪母，留賞名園喜葛公。
爲問家鄉還遠近，迢迢七十七程中。
遊琅邪山寺
作者：張方平
朝代：宋

一徑過蕭森，幽提此獨尋。
俗遊殊不意，僧話粗寬心。
役役真何了，空空究竟深。
塵勞何日脫，來伴遠公吟。
過嘉川驛
作者：張方平
朝代：宋

嘉陵江上嘉川峽，古木雲蘿千萬峯。
閣道緣山已經月，縈迴未出畫屏中。
過張真人洞
作者：張方平
朝代：宋

谷口巑岏獅子山，洞門高掩白雲閒。
自慙末裔無仙骨，名利途中鬢已斑。
過汧河
作者：張方平
朝代：宋

岐南一舍過長汧，路近陳倉始入山。
三十三程橋棧外，平川始下鹿頭關。
過沛題歌風臺
作者：張方平
朝代：宋

落托劉郎作帝歸，樽前感慨大風詩。
淮陰反接英彭族，更欲多求猛士爲。
過灞橋長安道上作
作者：張方平
朝代：宋

漢牒熟當披舊跡，灞橋今忽過征鞍。
前朝宮展煙蕪遠，四望河山古木寒。
自古功名應邂逅，大家岐路妄汍瀾。
興亡甚費生靈血，只得高人夢幻看。
過豐
作者：張方平
朝代：宋

劉季當年在古豐，芒碭王氣已連空。
天機先露由啼嫗，人意冥符自董公。
歷數有歸徒勝負，風雲相會盡英雄。
不然樊酈蕭曹輩，盡老屠商掾吏中。
過長安至岐山作
作者：張方平
朝代：宋

高原極望秦川闊，危棧橫空蜀道長。
多謝終南山色好，迢迢相送過岐陽。
過齊篇
作者：張方平
朝代：宋

有叟羈窮垂白頭，潛神密理同天遊。
朝歌鼓刀既屠紂，渭濱垂鈎來釣周。
晚遭西伯與同載，首封東海荒營丘。
洋洋大風僅千祀，當年固乃屠釣儔。
世變後有薛公文，館中多坐倜儻人。
魯連節重輕丘山，馮驩氣高微風雲。
丈夫志義絕流俗，豈與層層雛鼠羣。
楚漢興亡事已微，後世傾奪奚足譏。
龍韜豹略苦迂闊，使公復生將安歸。
道齋
作者：張方平
朝代：宋

瓊籤隱訣舊曾尋，共秘還金妙旨深。
會向本源分造化，即拋塵劫出來今。
含生皆是坎離氣，復會自知天地心。
幻事徒勞聊一笑，他時雲壑有知音。
邽翠樓
作者：張方平
朝代：宋

一川墟宇暮煙中，樓堞籠山氣象雄。
北路荒原戎子國，東坡斷塹隗囂宮。
馬來洮海蕃城近，鶴去遼天越洞空。
三十六程勞極目，隴雲猶在故關東。
都下別友人
作者：張方平
朝代：宋

海內故人少，市樓新酒醇。
與君聊一醉，公袂此殘春。
北道邢臺路，東州泗水濱。
相期復何處，京洛舊風塵。
都官葉郎中歸三衢
作者：張方平
朝代：宋

宗邸橫經授小侯，跡同半隱久沈浮。
却尋故國溪山路，多謝朝堂鐘鼓樓。
冉冉年華年老態，紛紛時事作閒愁。
一丘一壑平生志，況有門人伴釣遊。
酬歐陽舍人寄題醉翁亭詩
作者：張方平
朝代：宋

我本高陽徒，野性蓋踈拙。
豈堪天子傍，命令裁機密。
一麾出承明，猿鳥遂超逸。
山州寂無事，氣象頗蕭瑟。
閒尋琅邪溪，雲嵐可披拂。
中路聞潺湲，幽亭對崷崒。
鏘咽觸環珮，清泠泛琴瑟。
知君多醉此，歸鞍屢突兀。
醉中遣形骸，題名亦信筆。
遺我溪風清，蒼顔坐髣髴。
暝色失松竹，徘徊望寒月。
携酒頻來游，行待山花發。
酬琅邪山僧智先相示禪冊
作者：張方平
朝代：宋

種種諸法皆心生，心自無生豈有法。
祖師來意我不知，昨夜秋風掃黄葉。
酬范思遠
作者：張方平
朝代：宋

陰陽萬變始三畫，天地大法都九疇。
斯文濫觴日增廣，淳源已潰分千流。
舉而錯之爲事業，典誥始勛終乎周。
尼父將聖生無位，一王遺法存春秋。
化成天下文之大，豈事章句矜雕鎪。
道經戰國遂榛莽，賴漢諸儒勤耘耰。
然其文物比三代，高曾下視雲來幽。
唐時師匠多磊落，昌黎把鉞爲之酋。
姬公端冕明堂位，八門四面羣小侯。
嗟時迦老駕異說，吾儒路阻行無郵。
可憐韓子獨强介，抗顔不爲緇黄羞。
惟余碌碌謬庸者，蓬頭風轉萍波浮。
出言踈闊觸忌諱，倦遊四國無人收。
夫君家公世才傑，士林嚮景稱英游。
是故落然來北海，登門如到神仙洲。
貽詩旅人定交分，所期者大將安酬。
爽如高秋望霽景，壯如拔戟逐挾輈。
兩敦六瑚見古器，黄鍾大呂聞鳴球。
偉哉志趣規取遠，古人之善今人仇。
直須擺脫忽迴視，遠趨董賈爲朋儔。
此心可以厚風俗，此文可以揚天休。
誓將它日同利涉，我爲之楫君爲舟。
采真堂贈郭誠思
作者：張方平
朝代：宋

香車曉駕九花虬，笳管聲中到十洲。
太一元君傳密命，許君長住八瓊樓。
重送趙參
作者：張方平
朝代：宋

參也堂堂氣拂雲，十年策蹇四方塵。
覊窮自古有元叔，精鑒觀今少法真。
驥在駑羣殊有態，龍初魚服未能神。
君看渭曲傅巖事，天困斯人必有因。
金陵久旱喜雨呈運使韓綜學士提刑令狐挺祠部及示諸府僚
作者：張方平
朝代：宋

江城風日燥將燃，喜此滂沱僅有年。
諸澤氣交陰壓地，四溟水立闊圍天。
廓開紫宙清凉界，頓去驕陽跋扈權。
須信化工人可代，傅巖才業在三篇。
金陵府署池上草堂
作者：張方平
朝代：宋

東方千騎忝藩侯，情味都如寓一丘。
客氣盡將還野馬，機心聊自試沙鷗。
時憑靜几隨飛蝶，强拂危冠笑沐猴。
只向公齋得嘉遯，何須遠逐赤松遊。
門有車馬客行
作者：張方平
朝代：宋

崇軒華蓋爲誰子，高閣朱扉爲誰第。
孟公君卿善請謁，少叔王孫有權勢。
憑凌豪氣務相傾，晚日署門復誰恚。
君不見隆中草廬客，陽里蓆門居。
斂翼蓬蒿下，蕭條意自如。
觸羅向稻梁，肯隨黄口雛。
將軍三降顧，真主六用謨。
豈由趨逐交遊得，壯心自與功名俱。
閒居述懷
作者：張方平
朝代：宋

踈慵余本性，放曠涵天真。
自疑姑射來，藐然太古淳。
思與老彭游，坐閱冥靈春。
世家守儒業，此志成越秦。
蹭蹬湛世僞，遂與英俊羣。
闊步處清禁，迎班趨紫宸。
高議預時事，客氣矜要津。
薪火不停焰，風波浩亡垠。
釋筈前無的，將車後多塵。
履地弗敢蹐，仰屋徒含顰。
兼濟悼遲暮，獨善慙隱淪。
瀝懇得嘉命，閒曹容病身。
性以浄爲體，慵乃德之純。
融師善知識，中散誠仁鄰。
首慵廢冠弁，腰慵捐佩紳。
手慵如槁枝，足慵若奇輪。
耳目遺聲色，鼻舌忘馨辛。
內樂極委順，中扃收精神。
大觀齊諸物，萬化同一均。
禍兮福所倚，名與身孰親。
何須人林壑，自是逍遥人。
隴西郡麥積山有獻白鹿者潔如霜雪馴養逾年放歸舊山十二韻
作者：張方平
朝代：宋

地得金方正，山藏靈物珍。
月宮遺玉兔，仙仗失霜麟。
乳竇冰泉冷，晴原露草春。
清風生澗壑，高格對松筠。
久卧常存息，凝思若養神。
煙崖一蹭蹬，華館久埃塵。
我意本雲水，無心愛珮紳。
平生厭俗客，待爾當嘉賓。
蕭灑襟情遠，虛恬氣韻真。
檜軒同鶴靜，竹渚伴鷗馴。
龜智霑驪血，犧純被繡巾。
放歸舊林麓，好去避虞人。
離都招友人
作者：張方平
朝代：宋

車馬交塵路不停，勢家門巷密如萍。
張湯筋力奈寒暑，樓護口舌摇風霆。
機牙潛發如馳傳，聲影相連若建瓴。
此地豈容山野客，盍歸乎來掩巖扃。
雨中登籌筆驛後懷古亭
作者：張方平
朝代：宋

山寒雨急曉冥冥，更躡蒼崖上驛亭。
深秀林巒都不見，白雲堆裏亂峯青。
雲
作者：張方平
朝代：宋

無端聚散千形出，本是輕清一氣浮。
終古光陰寧變壞，四時景象自遷流。
寶華馥郁周三界，綵仗氤氳過十洲。
遠望非煙籠鳳闕，近觀如穗起龍湫。
餘霞映日晴相照，素練橫空晚未收。
迥漢歸槎遥泛泛，碧天孤鶴靜悠悠。
驚禽逸獸情無待，陣馬風檣勢莫留。
泗水高歌增感慨，陽臺殘夢作閒愁。
斷虹落照江城暮，澹月踈星禁省秋。
過嶺時隨樵叟去，傍溪聊伴野僧遊。
久陰泱漭重重積，忽霽飄零片片幽。
待物方行嗟滯影，乘波妄觸笑虛舟。
仙家五色隨鸞駕，海面千尋立蜃樓。
雪意低濃傷旅館，歲朝黄潤喜農疇。
初微觸石纔膚寸，曾不崇朝遍九州。
生施功成讓雷雨，無心却返舊山頭。
青泥嶺
作者：張方平
朝代：宋

斗峻凌霄出混茫，東西秦蜀此分疆。
縈紆斷澗千尋曲，回合危巒萬疊蒼。
煙外孤村通鳥徑，雲間盤道遶羊腸。
朝家方面非輕寄，何事徘徊望故鄉。
青陽峽
作者：張方平
朝代：宋

奇峰疊巘無重數，橫澗飛泉會一谿。
老樹藤蘿從古長，寒空雲靄與天迷。
幽中應有神仙住，深處唯聞猿鳥啼。
野性舊多山水癖，恨無心賞此相携。
題中陽里高祖廟
作者：張方平
朝代：宋

縱酒踈狂不治生，中陽有土倚兄耕。
晚遭亂世成功業，更向公前與仲爭。
題代祠部書院
作者：張方平
朝代：宋

上第西歸即棄官，此人趣味亦堪憐。
風波常自廟堂起，雲壑不隨朝市遷。
野叟饋漿羞客氣，山僧投拂悟塵緣。
青城山下空堂在，留入華陽續舊編。
題李先生隱居
作者：張方平
朝代：宋

金丹一指自崆峒，便控飛輪駕赤龍。
況是曾居小有洞，更應不在易遷宮。
紫文寶訣三元秘，皇象靈符二景通。
却恨勞生聞道晚，九還未就已衰翁。
題松江曹生學舍
作者：張方平
朝代：宋

江邊無限地，君舍劣容蝸。
爭鼓田家社，疎鐘野寺齋。
執經多卉服，牽葑待荆釵。
秋雨鱸魚美，時應釣蘚崖。
題楊大年集後
作者：張方平
朝代：宋

天上靈仙謫，人間秀氣涵。
朱絃清廟瑟，美幹豫章柟。
富艷三千牘，從容八十函。
典純追古昔，雅正合周南。
溫粹瓊瑶潤，滋醲稼穡甘。
微中緘海蚌，巧處吐春蠶。
璀璨龍宮出，精深虎穴探。
機衡成臲尯，嵩洛入煙嵐。
寂忍修禪智，虛柔慕史聃。
驥轅曾未騁，鸞馭不停驂。
巖廟登何數，承明入獨三。
可憐經濟意，舊客記高談。
題樂全堂
作者：張方平
朝代：宋

樂全得意自莊書，靜閱流光樂有餘。
四句幻泡明般若，一篇力命信沖虛。
心閒自覺浮雲薄，才拙誠知與世疎。
只此空名漫兒戲，何王城闕不丘墟。
題英烈王廟
作者：張方平
朝代：宋

固云志在修私怨，破郢其如不利吳。
由此夫差心遂侈，鴟夷豈得謂非辜。
題葛驛李校書壁
作者：張方平
朝代：宋

八十不扶杖，看書夜每深。
自言非服藥，無事可關心。
景爲詩曾愛，花因醉尚簪。
去城無一舍，路若隔飛沈。
風琴
作者：張方平
朝代：宋

露華月色澹軒庭，風過時同從籟鳴。
誰掛機心在絃索，有絃寧更有全聲。
飛仙嶺閣
作者：張方平
朝代：宋

蒼崖老樹雲蘿合，絕澗驚湍閣路高。
羽駕飚輪殊惚怳，依程緩轡未爲勞。
驚秋示三茅山人陳谷
作者：張方平
朝代：宋

晚來枕簟凉，杖屨望平野。
疾風卷浮雲，黄葉如雨下。
奈此急景何，忽過如奔馬。
九丹功未成，幽恨將誰寫。
魚關詩
作者：張方平
朝代：宋

中流石埭隱如磓，鼓鬣徜徉此復迴。
春水漸深沿泳快，爲傳尺素錦江來。
黄鶴篇
作者：張方平
朝代：宋

黄鶴飛來兮，越滄海之無垠，標格孤高誰與羣。
風前清嘯欲命侶，凝神翹立如含嚬。
鷹鸇獨矜觜爪利，燕雀止爲腥羶馴。
扃籠猶負語言巧，墮羽直爲依襟珍。
杳杳水雲上，亦有網羅屯。
黄鶴飛去兮，汝無戀此擾擾之塵寰。
沖丹霄兮凌紫煙，行啄秀芝咽醴泉。
靜棲琪樹金羽麗，閒舞瑶池菊裳鮮。
鵷羣鳳侶久相待，休隨燕雀陪鷹鸇。
齊魯道中望睢陽有念
作者：張方平
朝代：宋

重疊荒山滿四圍，征鞍繫劔背斜暉。
遥知梁國白雲下，此際吾親獨倚扉。
寄天台王鍊師兼呈邑宰
作者：張日損
朝代：宋

百里凄清古縣城，阮郎陶令自相應。
非無柳影含彭澤，別有花光勝武陵。
閑醉想同莎外石，冷吟知共夜深燈。
紅塵未得尋高興，心過青山第幾層。
遊靈巖
作者：張昌祖
朝代：宋

深壑敞禪扉，獨魁天下奇。
烟雲藏不盡，花木秀無時。
誰謂神仙去，我疑蛟壘移。
沉吟玷佳景，有句不成詩。
三月二日紫牡丹
作者：張明中
朝代：宋

見說西京有魏家，瑞雲吹紫染芳華。
移將萬里豪門貴，幻出千枝傾國葩。
新佩荷囊重漬色，更乘蘭馥七香車。
倡花野蕊都銷盡，來配姚黄得共誇。
冷齋
作者：張明中
朝代：宋

雨濕桑樞夜不關，北窗誰更肯遮闌。
冷侵硯滴渾無潤，凍折詩眉未係寒。
萬里雲容同水墨，四垂簷溜欲琅玕。
梅花枝上春應到，袖手窗前子細看。
到野寺
作者：張明中
朝代：宋

搘杖尋春過小溪，小溪過了到招提。
插天翠巘青絲幛，委地落花紅繡泥。
箇裏囂塵都浄盡，只餘啼鳥自東西。
興濃底用忙歸去，莫管山銜晚日低。
吉祥寺默軒
作者：張明中
朝代：宋

默識何銷語話詳，心齋也則坐能忘。
如何孔氏家傳底，却在高僧衣鉢傍。
併把禪機俱寂滅，不教妙理費商量。
白雲深鎖軒前路，看盡金爐幾篆香。
和叔子梅
作者：張明中
朝代：宋

暖入孤根冷莫欺，冰魂幻出許多奇。
輕霜弄粉清無涴，淡月浮香暗自知。
莫管玉龍橫吹曉，要陪鸞鑑巧妝時。
作詩換取梅花好，未必梅花肯要詩。
和故舊招館
作者：張明中
朝代：宋

牢落詩盟寒欲灰，非君懷抱若爲開。
未闌罇酒論文意，拂榻應須有待來。
和景夔梅四首·其一
作者：張明中
朝代：宋

雪映橫塘月浸階，半扃庭戶未全開。
猛香特地清人骨，多謝溪風爲送來。
和景夔梅四首·其三
作者：張明中
朝代：宋

淡月黄昏靜處芬，風來花氣奪清罇。
玉妃舞罷霓裳寂，安得真香爲返魂。
和景夔梅四首·其二
作者：張明中
朝代：宋

暖入南枝春便回，北枝何似讓渠開。
化工也解齊開却，留引詩人日日來。
和景夔梅四首·其四
作者：張明中
朝代：宋

雪月精神冰玉肌，未饒六六詫宮妃。
玉龍春筍調三弄，更向妝臺簷外飛。
和書壁
作者：張明中
朝代：宋

平生蹇足媿蹣跚，流落荒凉强自安。
邊月一聲秋雁切，江風五鼓漏花寒。
青燈黄嬭令人老，流水高山底處彈。
須信窮通翻覆手，到頭應不誤儒冠。
和秀卿梅二首·其一
作者：張明中
朝代：宋

疏枝冷蕊乍開緘，名在花中喚斗南。
踏雪來看猶未盛，惱人兩兩更三三。
和秀卿梅二首·其二
作者：張明中
朝代：宋

月中仙子解征驂，不是株林見夏南。
松竹不凋霜後翠，玉肌得共歲寒三。
和陳丞題陽家洞
作者：張明中
朝代：宋

溪繚飛虹聽不潺，山琱翠玉望來寒。
門牆面水臨橋靜，今古無虞枕自安。
桐帽椶鞋非巧僞，花朝月夕幾團欒。
箇中習尚元淳厚，論性空煩喻决湍。
回鄉偶書
作者：張明中
朝代：宋

不見眉間半點黄，花開花落總他鄉。
子規偏向三更月，喚起愁人也斷腸。
小亭前白牡丹
作者：張明中
朝代：宋

舊說花王稱洛蘇，洛蘇還識此花無。
紫綃層出黄金蕊，粉面仍看白玉膚。
带雨含情揮淚重，迎風無力欲人扶。
不堪老大渾無味，妬見渠儂美且都。
延昌觀道紀堂
作者：張明中
朝代：宋

馬遷信史炳丹青，黄老攙先六籍名。
清浄元非人紀有，虛無幻出道家聲。
時揮麈尾談天統，冷笑蠅頭閙世情。
待飲瓊漿擗麟脯，芙蓉爲舘玉爲城。
拒霜二首·其一
作者：張明中
朝代：宋

天與司花細細論，秋花雖是殿花軍。
拒霜假得後凋操，造化豈容先策勳。
濃著胭脂潮醉暈，蹙成玉板摺裙紋。
遊蜂識盡千紅紫，只這寒芳竟不聞。
拒霜二首·其二
作者：張明中
朝代：宋

九月清霜可拒哉，芙蓉剛欲拒霜開。
不知拒著清霜後，還有三冬傲雪材。
擬盤
作者：張明中
朝代：宋

君不見夾谷伯圖方湊輻，英雄摧挫俳優戮。
又不見金谷妙歌翻綺縠，到頭也則貽羞辱。
儘渠富貴莫擬倫，豈如李愿歸盤谷。
君今築臺名擬盤，看盡浮雲幾翻覆。
茂林修竹同歲寒，明月清風伴幽獨。
抱琴高卧西窗紅，哦詩更盡杯中綠。
雙蝸蠻觸戰方酣，藜杖逍遥巾一幅。
木犀五首·味
作者：張明中
朝代：宋

收拾西風點點金，旋煩玉杵擣香塵。
松梢鼓吹湯翻鼎，酥蜜澆來絕逼真。
木犀五首·清
作者：張明中
朝代：宋

冶蕊倡花浪說馨，艷姚妖魏眩雙明。
黄金四出薰蘭麝，箇是花中第一清。
木犀五首·色
作者：張明中
朝代：宋

月影摇波碎未沉，灑將葉底簇成林。
却移右轂傍邊看，篩盡西風無限金。
木犀五首·花
作者：張明中
朝代：宋

天將秋氣搓金粟，堆作庭前滿樹黄。
姚魏娉婷雖較好，問渠還有許多香。
木犀五首·香
作者：張明中
朝代：宋

不是天香與國香，如何釀得許芬芳。
黄花嚼蕊非人世，身在蟾宮寒欲霜。
檉桐二首·其一
作者：張明中
朝代：宋

百花耐久說檉桐，選甚薰風秋雨中。
誰道花無紅十日，此花日日醉潮紅。
檉桐二首·其二
作者：張明中
朝代：宋

石榴安敢擬檉桐，借問司花也不中。
鶴頂丹砂猩血服，試評却有此來紅。
歐陽新卿賦薇藥
作者：張明中
朝代：宋

東皇又罷調春手，花飛十不啻八九。
不論韋曲與少城，卸盡錦機忍回首。
唯餘芍藥不攙先，却與薔薇相爭妍。
小欄逼束恣嬌姹，高架支撐儘蔓延。
倡花冶蕊都妝靚，贏得先開不相見。
若令環列見傾城，羞殺群芳爭掩面。
瑞雲吹紫染二葩，只讓西京一魏家。
新佩荷囊重漬色，更乘蘭馥七香車。
主人壽樂獻壽觴，哦詩都带花邊香。
看來詩胞雲夢豁，只愁拶破古錦囊。
昨宵點滴山間雨，弄晴賸著花上露。
主人曉起試吸將，便得長生之妙處。
醉潮玉頰十分紅，主人與花恰相同。
興來持酒繞豔叢，更折繁枝簪席東。
看花醉眼未惺鬆，忽然跳入花蕊宮。
壽仙喜與花仙逢，更入太史滑稽中。
活人
作者：張明中
朝代：宋

扁鵲倉公一笑還，頓令僵仆忽開顔。
君於那處傳衣鉢，名與古人齊等班。
直欲陰功垂後世，肯同流俗戰蝸蠻。
書生若得君醫法，醫國還同反掌間。
澹軒
作者：張明中
朝代：宋

主張老氏欲何求，恬澹中間覓自由。
直把沖虛超俗界，何須芻豢作嘉羞。
滿懷明月黄庭古，一段清風白帝秋。
載詠此軒新句子，羨君傑出道家流。
燕二首·其一
作者：張明中
朝代：宋

芹泥夾岸融融日，野水當門淡淡花。
王謝堂前舊時客，如何肯訪野人家。
燕二首·其二
作者：張明中
朝代：宋

烏衣國裏未安渠，萬里來從天一隅。
道是能傳香閣恨，來時曾到故鄉無。
瓶簪緋桃
作者：張明中
朝代：宋

誰向南園剪膩雲，膽瓶微浸兩枝春。
一家姊妹紅裝束，千種精神粉淡勻。
只有低昂分大小，更無妍巧可儔倫。
綺窗書僻渾無耐，喚取渠儂作上賓。
瓶裏桃花
作者：張明中
朝代：宋

折得蒸紅簪小瓶，掇來几案自生春。
珠唇絳口都開了，始信桃花解笑人。
白牡丹
作者：張明中
朝代：宋

看詩醉眼便醒蘇，索句吟花一字無。
虢國夫人呈素面，滕家仙子削瓊膚。
姚黄於后貪妖冶，魏紫逢君用夾扶。
試問此花清白不，不聞吁咈只聞都。
真帥
作者：張明中
朝代：宋

也不學肉作臺盤與屏風，自然席上浮春容。
也不學論功封侯爲羹頡，無妨門外多車舝。
看來不儉亦不豐，知渠別有箇家風。
嚅嚌吾道爲殽核，膾炙人口有詩筒。
要知應酬任真意，略去繁文併縟禮。
儘渠世態謾炎凉，真帥堂中蜀君子。
華巖僧舍聳翠
作者：張明中
朝代：宋

峻極攢空新潑藍，山山頭上立松杉。
高僧高處存高躅，不但雲蘿花作巖。
薔薇
作者：張明中
朝代：宋

長養風來新樣凉，薔薇嬌姹靚濃妝。
貴妃得酒沁紅色，更著領巾龍腦香。
萬花卸盡錦機空，留得薔薇揖曉風。
賸把胭脂勻笑靨，不施鉛粉涴潮紅。
東君來與夏交割，西子出爲春送終。
不是□□閒暇客，也拚終日對芳叢。
蝶
作者：張明中
朝代：宋

攬得風光忘却愁，千葩萬蕊恣追遊。
香鬚點染黄金濕，小翅輕翻白玉柔。
舞態恨渠春晝短，狂情不管好花羞。
膩酥絳雪都相識，莫向紅窗繡室休。
蟬二首·其一
作者：張明中
朝代：宋

翅剪霜綃別樣輕，腹饕風露有餘清。
一泓池水兩垂柳，彼此賡酬無限聲。
蟬二首·其二
作者：張明中
朝代：宋

抱葉吟風相後先，綠楊影裏夕陽天。
如何不管人孤寂，却把繁聲暗裏牽。
諸公詠探春花二首·其一
作者：張明中
朝代：宋

飛瓊將命下瑶臺，欲探新春口未開。
剛被東風留住著，却酡醉臉未歸來。
諸公詠探春花二首·其二
作者：張明中
朝代：宋

海棠伎倆山茶色，未葉先花作麽生。
道是探春春已半，命名都不近人情。
謝叔子陽丈惠詩
作者：張明中
朝代：宋

老子詩盟久廢閑，喜君步驟少陵壇。
句敲金玉聲名遠，韻險車斜心膽寒。
傾出囊中和月露，皎如盤底走珠丸。
苦莍難沒詩家事，會看塵冠早一彈。
謝惠三賢文集三首·其一
作者：張明中
朝代：宋

□□修藏日，干戈澒洞秋。
詩文工霧縠，論議壯春流。
瀲水昔三子，廬陵舊一歐。
自憐生已晚，不獲與同遊。
謝惠三賢文集三首·其三
作者：張明中
朝代：宋

三子久埋沒，遺文富百篇。
冰涵心底鑑，雪釋性中天。
濟楚鯉庭下，瀾翻螢案邊。
著靴鬼爲祟，容易復青氈。
謝惠三賢文集三首·其二
作者：張明中
朝代：宋

璧水還多士，文鋒豈易戡。
積分陞以內，優占斗維南。
天府榮登四，人材况有三。
秀鍾蕞爾地，如許富奇男。
謝惠紅桃二首·其一
作者：張明中
朝代：宋

朱雀窗間小小窺，詼諧兒子已心知。
如何仙種今流落，萬顆甘寒付阿誰。
謝惠紅桃二首·其二
作者：張明中
朝代：宋

報我勤渠有木桃，膚腴密灑茜花膏。
枯腸消得三十顆，只恐兒曹賦老饕。
謝惠詩
作者：張明中
朝代：宋

君詩來貺我難當，語带誠齋句妙香。
鮫室垂垂新下泣，蠙珠顆顆爛生光。
魂飛錦里花爭巧，夢到池塘草又芳。
早晚交遊逢大手，急將名姓爲傳揚。
謝陳教授
作者：張明中
朝代：宋

倒峽詞章了不難，氣吞雲夢有餘寬。
社間宰相當推漢，圯下書生空念韓。
傾蓋金蘭如舊契，把杯魚水便相歡。
詩肩聳折酬君貺，弄斧般門奚足看。
賀新郎
作者：張明中
朝代：宋

卓煢歐陽子。是江山、毓秀鍾靈，異才間世。恰則韶光三月暮，蓂葉堯階有四。正天啟、懸弧盛事。金鴨亭亭書雲篆，散非煙、南極真仙至。來為爾，薦嘉瑞。神清洞府丹書字。擁笙歌、綺席高張，更羅珠翠。千里長春人不老，仙籍玉環暗記。但判取、醄醄沉醉。擬作新詩八千首，待一年、一獻稱俾爾。耆而艾，昌而熾。
賀郭落成新宅
作者：張明中
朝代：宋

人言創業世所難，我謂守成寧易得。
守成創業併二難，况以守成而建宅。
翼翼翬飛奐且輪，均輸殫巧斷雲斤。
晴嵐暖翠十分好，水鏡山鬟四序新。
子儀甲第在何許，怱此巍峩基千古。
諸郎他日到鳳池，便是潭潭公相府。
嘉賓滿座酒盈罇，常棣怡怡堂上春。
書生無物表賀成，袖有新詩聊當野人芹。
賦山茶示陳慧甫三首·其一
作者：張明中
朝代：宋

老葉莍紅爲怯冬，却將醉臉對東風。
丹砂一夜勻千萼，造化如何不費工。
賦山茶示陳慧甫三首·其三
作者：張明中
朝代：宋

春風未晚凌霜葉，夜雨催開紅玉花。
絳雪膩酥猶未有，饑蜂瘦蝶漫交加。
賦山茶示陳慧甫三首·其二
作者：張明中
朝代：宋

檀心絳蕊壓牆低，南海山根巧自移。
濃艷未應輸石醋，吹香底用倩風姨。
贈曾五行
作者：張明中
朝代：宋

洪水滔天泛濫秋，鯀汩五行貽帝憂。
禹膺天錫箕釋囚，洪範五行著九疇。
爾後星家幾者流，車載斗量二百州。
是中談吐俱悠悠，曾君獨可古人儔。
逢人何許便相投，禍福累累龜告猶。
許我詩書晚到頭，鹽車寧久伏驊騮。
異時果若斯言酬，看君羲和職裏獨步運星籌。
贈棋客黄尤工象棋
作者：張明中
朝代：宋

黑甜政飽誰剝啄，手提楸枰敲軟玉。
浩浩胸中龍虎韜，冷笑局邊人射鵠。
粵昔嘗聞黄石公，圯橋一卷豈易通。
報韓孺子未傳者，秘謀猶有在江夏。
君今寓意在弈棋，計畫何止六出奇。
長驅席卷容易取，不羨宣城與別墅。
皇家今欲復土疆，煩公赤手縛鬼章。
贈楊山人
作者：張明中
朝代：宋

有客針磁覓秀峯，展松高識可追風。
掌中訣是眼中法，天上仙爲地上翁。
不向箇邊求指顧，更於何處訪窮通。
荷囊金紫無難致，莫問肥家金粟紅。
鄰笛
作者：張明中
朝代：宋

璧雲和雲兩不移，一天染就碧玻璃。
生憎哽咽鄰家笛，彼自追歡我自悽。
金鳳花
作者：張明中
朝代：宋

妃子釵頭小鳳輕，飛來闌檻鬭芳英。
何曾枳棘棲留著，却傍梧桐雨露榮。
濃紫鮮紅兼瑩白，春暄夏熱更秋清。
冷齋塵榻空淹汝，不去秦樓作麽生。
閏重陽菊花
作者：張明中
朝代：宋

鈿金拖蠟道家妝，籬下秋風久久香。
前後開來二十日，只應分付兩重陽。
靜室
作者：張明中
朝代：宋

當年梁武造佛寺，子雲飛帛書蕭字。
李君得字煨燼中，建立小室有深意。
如今靜室傍花巖，此室比心爲一致。
峯巒底裏著軒窗，明月清風爲誰至。
三千世界闊如許，雜遝喧囂鼎方沸。
銅爐添穗坐結趺，更倩白雲鎖蒼翠。
題曾運使水亭
作者：張明中
朝代：宋

笥山之水磨銅綠，秀氣都在山之麓。
就中卜築小仙居，面面軒亭看不足。
主人倒屣浮春容，囊詩拶破古錦紅。
書生幸有登龍便，願到壇邊揖下風。
題朱陵觀三首·其一
作者：張明中
朝代：宋

欹窗飋飋漏風聲，壞壁斜斜半草行。
莫怨空齋對塵榻，碧油幢下是書生。
題朱陵觀三首·其三
作者：張明中
朝代：宋

不怪豐年屢足書，此鄉民力看何如。
依山靠嶺都開墾，二歲爲新三歲畬。
題朱陵觀三首·其二
作者：張明中
朝代：宋

一雨絲絲弄小春，物情何許舊還新。
青楓忽換紅裝束，却笑松杉滿面塵。
題活人堂
作者：張明中
朝代：宋

臞仙浩養蓬萊山，煉成九轉黄金丹。
丹成不忍都餐餌，刀圭留得活人間。
上池之水君曾飲，咄嗟取效千倉廩。
祝君更學寶藏公，兩月超遷到三品。
鶑
作者：張明中
朝代：宋

柳接飛來影，花翻過後枝。
金衣摇日色，簧口弄晴絲。
遊子錯回首，何人澀小詞。
楊園好風景，莫與負佳期。
齋前紅黄心芍藥
作者：張明中
朝代：宋

斗絕山原春亦妍，一欄紅藥小池邊。
淡妝玉臉半醒醉，高擁檀心相後先。
頭重小垂嬌眩日，肌明偏喜掩輕烟。
如何客裏生疏手，不折紅香來几前。
齋樓之西有木花
作者：張明中
朝代：宋

密蔭繁枝覆簷額，萬蕊千葩描不得。
晚風不動日微烘，遊蜂成陣香成國。
野花有史說山礬，尺許來高塵土間。
樹頭初拆千臍麝，花女吹香寧復慳。
試登樓上憑闌看，花與詩人忽爲伴。
恍疑身在廣寒宮，笑折一枝歸几案。
十龜潭祈雨
作者：張春皓
朝代：宋

緣蘿躡蹬共躋攀，水色山光遠近間。
一勺龍蟠通海窟，半空虎嘯隔塵寰。
石潭雲冷人稀到，溪路苔生爲倦還。
早望雲霓施聖澤，何難菅屨步靈山。
挽趙秋曉·其一
作者：張昭子
朝代：宋

亭亭玉樹世間稀，天與科名不與時。
倍厚每生同族敬，風流多結貴遊知。
吾於魯肅情偏厚，客謂文園疾莫支。
撫几自悲還自慨，喜君跨竈有諸兒。
挽趙秋曉·其二
作者：張昭子
朝代：宋

家住青山擅一丘，菜畦花圃足夷猶。
哲人造物何慳壽，公子平生不識愁。
雞黍情緣成夢斷，鶑花心性蓋棺休。
草亭吟卷今猶在，讀向西風老淚流。
喜雨詩·其一
作者：張昭遠
朝代：宋

試將丹懇□青霄，還話田疇萬里焦。
不是湫龍解興雨，元來滴滴自心苗。
喜雨詩·其三
作者：張昭遠
朝代：宋

幽谷從來分外清，那堪雨過月華新。
行將高謝浮名事，卜筑巖旁效子真。
喜雨詩·其二
作者：張昭遠
朝代：宋

禱旱何妨抵死求，分明在處有神湫。
只消一念精誠格，立使風雷布九州。
南歌子
作者：張時
朝代：宋

暖日未斜西。正是迷花殢酒時。紅藥雕闌呈冷豔，依稀。花重枝柔壓半敧。相對耍猴兒。一捻幽芳勸酒卮。魏紫姚黃來覷著，方知。準擬今宵醉伴妻。
題汪水雲詩卷
作者：張時中
朝代：宋

吳江潮落曉光微，萬里風沙撲面飛。
帝化海濱精衛怨，仙吟華表令威歸。
秋空愁斷銅仙遠，夜雨歌沉玉樹非。
隨意黄冠方外去，雲臺何似首陽薇。
玉樓春
作者：張時甫
朝代：宋

姑蘇臺上春光發。菊老寒輕香未歇。人言太守是龔黃，天為吾君生稷契。月良慶會俱良月。萬歲千秋同瑞節。明朝仙領趣提鰲，十萬人家齊臥轍。
玉樓春
作者：張時甫
朝代：宋

蟠桃十月驚春早。春到玉梅枝上小。和羹人物應時生，天上騎鯨生鳳沼。萬家寶篆祥煙曉。競祝史君長不老。夜來南極照元臺，見說沙堤新築了。
句·其一
作者：張景
朝代：宋

兩岸綠楊遮虎渡，一番青草覆龍洲。
句·其三
作者：張景
朝代：宋

若以山形比人骨，此池應合似泥洹。
句·其二
作者：張景
朝代：宋

新粟米炊魚子飯，嫩冬瓜煮鱉魚裙。
探梅
作者：張景
朝代：宋

跨蹇度溪橋，處處尋春信。
青枝攤蓓蕾，喚僕頻頻認。
詩一首
作者：張景
朝代：宋

我非東方兒，不是牛耕土。
欲識我蹤跡，一氣萬物母。
題董真人
作者：張景
朝代：宋

桃花謾說武陵源，誤教劉郎不得仙。
爭似蓮花峰下客，栽成紅杏上青天。
虞美人
作者：張景修
朝代：宋

春風曾見桃花面。重見勝初見。兩枝獨佔小春開。應怪劉郎迷路、又重來。旁人應笑髯公老。獨愛花枝好。世間好景不長圓。莫放笙歌歸院、且尊前。
題梅山
作者：張景端
朝代：宋

作尉南昌日，投書北闕頻。
忠言不悟主，直節恥爲臣。
漢室多災異，吳門念隠淪。
掛冠忘寵辱，蒙袂出埃塵。
虹屈英雄氣，鷗羣自在身。
永懷三洞訣，高謝九江春。
擇地開仙館，看雲翦壽巾。
玄臺秋步月，虛室夜凝真。
無夢生芳草，留年養大椿。
碧茸香不斷，青鳥性偏馴。
太液刀圭就，中黄道路新。
武夷空墜馬，郁木竟棲神。
絳節雖朝帝，靈波尚濟民。
一名傳舊史，千古事嚴禋。
瑞氣生仙藥，清風付羽人。
壇遺金鼎像，井鎖玉華津。
地接洪崖府，溪通劍水濱。
鶴歸雲抖擻，龍起石鱗皴。
已悟身爲患，元期德有鄰。
青山不忘我，今日是天親。
三賢堂
作者：張景脩
朝代：宋

如是國清寺，宜乎天下聞。
水聲常夜雨，山氣即朝雲。
今古三賢隠，仙凡兩路分。
唐人書畫在，明日更慇懃。
九月望夜與詩僧可久泛西湖
作者：張景脩
朝代：宋

山風獵獵釀寒威，林下山僧見亦稀。
怪得題詩無俗語，十年肝鬲湛清輝。
句·其一
作者：張景脩
朝代：宋

別後遥知倚門母，老來偏憶出家兒。
句·其七
作者：張景脩
朝代：宋

但令陶令長爲主，莫遣靈芸錯認伊。
句·其三
作者：張景脩
朝代：宋

白快近來逢素鬢，赤窮今日得朱袍。
句·其二
作者：張景脩
朝代：宋

洗竹放教風自在，傍溪看得月分明。
句·其五
作者：張景脩
朝代：宋

修水引來雙瀑布，長松留住半天風。
句·其六
作者：張景脩
朝代：宋

來恨不逢池水滿，屏風圍住芰荷香。
句·其四
作者：張景脩
朝代：宋

何妨包裹如風藥，且免淋漓似水雞。
宿清溪安樂山
作者：張景脩
朝代：宋

映窗猶剩雪餘痕，瓶裏梅花枕上聞。
一椀鐙寒聽夜雨，半牀氈暖卧春雲。
詩成始覺茶銷睡，香盡翻嫌酒带醺。
我是掛冠林下客，山中安樂合平分。
寄湖南憲請祠葉公
作者：張景脩
朝代：宋

聞說年來請洞霄，江湖奉使久勤勞。
有神仙處閒方得，用老成時退更高。
借宅但知新種竹，尋真想見舊栽桃。
浮梁居士塵埃甚，鬚髮而今已二毛。
寄題開福院白蓮堂
作者：張景脩
朝代：宋

玉色荷花自是仙，道人更慕遠公賢。
此生欲結東林社，求取新詩十八篇。
崇教寺筠軒
作者：張景脩
朝代：宋

碧玉窗欞三四閒，一溪流水伴君閒。
雪中惜取青青節，不用開林自見山。
延真秋屏軒
作者：張景脩
朝代：宋

鳥回山色隠如城，碧落人歸依舊青。
好向中間安一榻，何須更畫繞牀屏。
更高亭
作者：張景脩
朝代：宋

稚子山妻伴老翁，重陽尋遍菊花叢。
明年把酒知何處，却憶高亭是夢中。
清芬閣
作者：張景脩
朝代：宋

嚴子釣臺畔，猶聞吟嘯聲。
榮華付諸弟，蕭灑繼先生。
自製茶槍嫩，新開酒面清。
紅塵不拋擺，那得白雲名。
湖州覺海彌陀閣
作者：張景脩
朝代：宋

仙潭覺海唐興善，像設璝琦古至今。
殿柱倒書雷部火，市橋橫渡木觀音。
窗前竹影摇金翠，風外蓮香散水沉。
况有彌陀新建閣，動人無限往生心。
石橋
作者：張景脩
朝代：宋

天與晴來抵萬金，更逢詩伯共登臨。
輟公一夜楞嚴講，慰我十年方廣心。
白雪陽春雖寡和，高山流水有知音。
石橋天下無雙景，好盡平生得處吟。
福應山
作者：張景脩
朝代：宋

南亭不減北邙高，美景因公見一朝。
已看溪山如在畫，更傳風雅似聞韶。
栽桃定有仙家住，種竹寧無隠者招。
秀氣當爲多士福，未應都放與漁樵。
貧居
作者：張景脩
朝代：宋

茅檐月有千金稅，稻飯年無一粒租。
生事蕭條人問我，水芭蕉與石菖蒲。
送朱天錫童子
作者：張景脩
朝代：宋

黄金滿籯富有餘，一經教子金不如。
君家有兒不肯娛，口誦七經隨卷舒。
渥洼從來産龍駒，鸑鷟乃是真鳳雛。
一朝過我父子俱，自稱窮苦世爲儒。
雪窗夜映孫康書，春隴晝荷兒寬鋤。
翻然西入天子都，出門慷慨曳長裾。
神童之科今有無，談經射策皆壯夫。
古來取士凡數塗，但願一一令吹竽。
甘羅相秦理不誣，世人看取掌中珠。
折腰未便賦歸歟，待君釋褐還鄉閭。
遊九鎖山
作者：張景脩
朝代：宋

九鎖山中多隠仙，洞門終古掩雲煙。
茶生東塢偏迎日，松老西巌不記年。
翠箬久藏千歲藥，碧池深納半山泉。
蒼崖縱使秦驅得，未信能移一柱天。
遊栖霞宮
作者：張景脩
朝代：宋

偶先諸邑過栖霞，恰費盧仝七碗茶。
此會果然□邂逅，轉相尋覓到仙家。
過桐廬邑二首·其一
作者：張景脩
朝代：宋

隠君無姓字，何代至今存。
數里山爲宅，兩株桐是孫。
人煙半峰碧，溪水带潮渾。
多少來游客，茫茫蹋藥根。
過桐廬邑二首·其二
作者：張景脩
朝代：宋

三載江南客，還吳東復西。
潮貪兩溪盡，雲截衆山齊。
舟楫無空日，樓臺半上梯。
桐廬隠君子，應笑只留題。
醉眠亭
作者：張景脩
朝代：宋

樽前從客笑，夢裏任花飛。
野鳥喚不醒，家童扶未歸。
有榮還有辱，無是即無非。
萬事藏於酒，先生亦見機。
釣臺
作者：張景脩
朝代：宋

羊裘東漢客，歸隠釣魚灘。
天子不能屈，先生非苟難。
雲藏古石在，風激世人寒。
祠下青青竹，何妨把釣竿。
題北山松軒
作者：張景脩
朝代：宋

雪天蒼翠暑天風，珍重僧軒十八公。
不是時人少吟咏，世閒花草易爲工。
題寧國縣十全堂
作者：張景脩
朝代：宋

醫莫以人試，藥能生死人。
十失爲一次，望而知謂神。
嘗聞秦醫和，診君知其臣。
豈無肘後方，埋沒隨埃塵。
韞師以愈疾，猶如臂屈伸。
華佗醫之良，思邈醫之真。
誰能不服藥，一一如朱雲。
斯堂名十全，全人亦全身。
方公諳藥性，勇退蓋此因。
金玉不足寶，人生繫悲忻。
題永慶覽勝亭
作者：張景脩
朝代：宋

衙城直上有煙巒，亭在懸崖絕壁間。
幾箇白頭忘歲月，一生青眼看江山。
秋風落木樓臺出，暮雨籠沙鷗鷺閒。
珍重京西繡衣使，作書題榜許追攀。
題無垢寺
作者：張景脩
朝代：宋

禪房閉深花，錫杖生古蘚。
秋山翡翠寒，春水玻瓈軟。
無嫌牆太低，但恐路不遠。
何人坐長松，令我思韋偃。
題玉泉
作者：張景脩
朝代：宋

長疑數尺玉，乃是一方泉。
粉色和雲汲，茶香带石煎。
鑑來誠美矣，聞處合鏗然。
白首惠山客，也須吟此篇。
題竹軒
作者：張景脩
朝代：宋

種竹纔添十數竿，題詩已僅百餘篇。
有時碎影摇金地，盡日清風伴玉泉。
不與愛魚人把釣，肯教騎馬客求鞭。
平生最喜此君子，一灑何當聽雨眠。
留題贈靈巖鑒公禪師
作者：張會宗
朝代：宋

人中令德居高地，天下精藍占好山。
四絕名標清世上，十方僧聚白雲間。
二龍珠照看經靜，雙鶴泉供洗鉢閒。
早晚利榮韁鎖脫，性通三教叩禪關。
木筆花
作者：張朴
朝代：宋

亭亭花一樹，乍發小東牆。
碧管描春色，丹鋒點化工。
凝窗時染翰，弄影日書空。
莫問龍蛇事，臨池興不窮。
東嶺旋憩亭
作者：張朴
朝代：宋

祖道東關外，於今已十年。
未知何日是，還向此亭旋。
鳥語雲根落，桃花嶺上妍。
深慚頻作客，鄉國眼空懸。
柳梢青
作者：張杜
朝代：宋

燕裡花深，鷺汀雲澹，客夢江皋。日日言歸，淮山笑我，塵鎖徵袍。幾回把酒憑高。闌干外、魂飛暮濤。只有南園，一番風雨，過了櫻桃。
題迎薰閣
作者：張杲之
朝代：宋

虛閣勢崢嶸，高陵涿鹿城。
前瞻青巀嶭，下闞碧澄泓。
弊宇隨時去，雕甍不日成。
佳蓮供夏景，喬木送秋聲。
乳鷺欣雙入，北鴻想萬程。
風生舜弦古，月射庾樓清。
隠隠分行客，憧憧憫細氓。
憑高愁自失，懷遠恨難平。
賞縱棋兼酒，吟羞石對瑛。
炎蒸登覽者，方愛此嘉名。
唐多令
作者：張林
朝代：宋

金勒鞚花驄。故山雲霧中。翠蘋洲、先有西風。可惜嫩涼時枕簟，都付與、舊山翁。雙翠合眉峰。淚華分臉紅。向尊前、何太匆匆。才是別離情便苦，都莫問、淡和濃。
柳梢青
作者：張林
朝代：宋

白玉枝頭，忽看蓓蕾，金粟珠垂。半顆安榴，一枝穠杏，五色薔薇。何須羯鼓聲催。銀釭裡、春工四時。卻笑燈蛾，學他蝴蝶，照影頻飛。
送鄭惟泰丞江山
作者：張柏父
朝代：宋

都城十兩車，送子江之滸。
目寄片帆飛，水國沿漁浦。
憐子經世才，戰筆文中虎。
小試乘田車，暫爲民父母。
民社不輕寄，憂戚抱民苦。
忠孝指心切，求不愧仰俯。
青天遇有闕，思惟煉石補。
效職了男兒，一扇醇風古。
送子獨鍾情，淮河共鄉土。
遊東禪寺
作者：張某
朝代：宋

好峰飛去後，流出亂雲根。
應爲留僧住，□□□□門。
浣溪沙
作者：張桂
朝代：宋

雨壓楊花路半乾。蜂遺花粉在闌干。牡丹開盡正春寒。懶品麼弦金雁並，瘦驚雙釧玉魚寬。新愁不放翠眉間。
菩薩蠻
作者：張桂
朝代：宋

東風忽驟無人見。玉塘煙浪浮花片。步溼下香階。苔黏金鳳鞋。翠鬟愁不整。臨水閒窺影。摘得野薔薇。遊蜂相趁歸。
寄崔嘉彥
作者：張棟
朝代：宋

厭踏千山折，欣逢屋數椽。
衣冠存古制，松雪對華巔。
自漉甕中酒，仍烹澗底泉。
桃源疑此是，不必問神仙。
次太守鄭安恭探梅過西湖韻·其一
作者：張棟
朝代：宋

亭亭冰質照溪明，异常异常如聞環佩聲。
初訝玉妃遊月地，但無他仗引霓旌。
使君再約慇懃賞，天意從教爛漫晴。
詩律清嚴誰敢犯，七言今始見長城。
次太守鄭安恭探梅過西湖韻·其二
作者：張棟
朝代：宋

金方正位鑿平湖，物景堪將入畫圖。
兩岸雨垂楊柳重，一汀沙立鷺鷥孤。
泓澄良夜摇明月，瀲灧高秋蘸碧蘆。
寓目瀟湘徒有約，殘陽歸去獨躊躇。
早梅·其一
作者：張棨
朝代：宋

扶筇拄月過前溪，問訊江南第一枝。
驛使不來羌管歇，等閒開落只春知。
梅
作者：張棨
朝代：宋

何年流水恨，昨夜小橋春。
縱有相逢地，都無可寄人。
仙華重午
作者：張森
朝代：宋

空山值端午，采蒲南澗濱。
蒲生裹白石，澗水清粼粼。
蟠根寸九節，服食能通真。
采之不盈掬，土潔含芳辛。
行行登絕境，有花如車輪。
奇哉世莫識，持扣山中人。
山人耳垂肩，羽佩青衣巾。
乘飈控玄鶴，汎景下蒼岷。
我行意其仙，再拜詢所因。
仙人攬花笑，見爾還千春。
語我勿復道，倏去無留塵。
歸來有餘歎，三嚥華池津。
寄故人
作者：張椿齡
朝代：宋

浮生難百歲，能得幾日月。
漸缺口中牙，將衰鬢邊髮。
人情不久長，翻手成胡越。
急急早歸來，從今好休歇。
思方外友
作者：張椿齡
朝代：宋

我聞仙人隱塵寰，带索不整輕雲寒。
練氣蕭蕭顔如丹，寫詩賦詠鏘琅玕。
自言富貴無所待，一嘯萬古神情歡。
嗟哉世故散淳樸，那識五體存真官。
殘形滲漉虧靈藥，夙夕不愧精神單。
仙芝混成生恍惚，道在此身端可觀。
離明坎兌發變化，大似百瀆還海湍。
光輝便可揖玄上，胡用木鉆鉆石盤。
亙古虛無阡陌闊，從君跨鶴而乘鸞。
思高人
作者：張椿齡
朝代：宋

仙人昔是瑶池客，珮玉鳴鑾生羽翮。
騎鯨千載說白雲，弱水三萬那可隔。
蓬瀛深處乃其家，無限真仙衣絳霞。
相呼酌醴勸蟠桃，安期大棗端如瓜。
龍吟虎嘯眾樂奏，神芝瑞草生奇葩。
願將此意踵太古，自然之道非特誇。
句
作者：張楚民
朝代：宋

香山正在岷山麓，一派流泉萬竿竹。
再用韻呈相公
作者：張榘
朝代：宋

等囿乾坤造化中，此花珍重殿春紅。
矜持不受荼䕷月，披拂正須楊柳風。
三詠品題真入妙，獨慚屬和未能工。
廳前舊本今應在，何必移根江以東。
凱歌
作者：張榘
朝代：宋

雙閣護仙境，萬壑渺清秋。臺躔光動銀漢，神秀孕公侯。胸次千崖灝氣，筆底三江流水，姓字桂香浮。十載洞庭月，今喜照揚州。捧丹詔，升紫殿，建碧油。胡兒深避沙漠，鈴閣颺輕裘。點檢召棠遺愛，醞釀潘輿喜色，英裔蔚文彪。整頓乾坤定，千歲侍宸旒。
勸農二絕·其一
作者：張榘
朝代：宋

善端天賦本無殊，力穡之餘好讀書。
莫訝勸農因勸學，須知公相起犂鋤。
勸農二絕·其二
作者：張榘
朝代：宋

長官誨汝亦諄諄，須信民生總在勤。
試誦殷盤豳七月，詩書即是勸農文。
千秋歲
作者：張榘
朝代：宋

鶴城秋曉。又慶生朝到。人與月，年年好。黑頭公相貴，膝下歡娛笑。君知否。個般福分人間少。塞上西風老。紅入霜前棗。日日有，平安報。慈顏酡暈淺，一呷金盃小。香繚繞。壽星明處臺星照。
半年
作者：張榘
朝代：宋

半年留鶴邑，歲晚倦重游。
雪柳带春意，煙蕪生暮愁。
怕看新鳳歷，忍拂舊貂裘。
莫道知心少，相親有白鷗。
和澄齋劉制幹過蕪湖渭陽宅有感韻
作者：張榘
朝代：宋

興言陟屺駐征艎，丘水依然亦故鄉。
萱草夢寒詩思遠，梅花月冷角聲長。
暫辭小隠從三聘，况值清時已一陽。
朝籍漸通恩數洽，會看梧檟發幽光。
咏十月桃
作者：張榘
朝代：宋

十月桃開三四枝，凄凉時候見芳菲。
小紅不著黄花蝶，一樹春風怨落暉。
唐多令
作者：張榘
朝代：宋

斜日淡蕪煙。重陽又一年。悵垂楊、幾度飛綿。只把晴空山色看。多少恨、倩誰箋。沙靄暗中原。橫戈誰夜眠。盡今宵、且醉花邊。準擬來秋天氣好，重把菊、嗅芳妍。
奉和魏提幹
作者：張榘
朝代：宋

騎鶴樓前奏宓琴，朅來又作海山吟。
碧雲不隔鄉關夢，白髮能灰客子心。
愧我抗塵徒走俗，羨君博古更通今。
新詩清響傳空谷，擊節長歌到夜深。
好事近
作者：張榘
朝代：宋

素壁走龍蛇，難覓醉翁真跡。惟有斷崗衰草，是幾番經歷。紫萸黃菊又西風，同作攜壺客。清興未闌歸去，負晴空明月。
孤鸞
作者：張榘
朝代：宋

塞鴻來早。正碧瓦霜輕，玉麟寒少。昨夜南枝，一點陽和先到。黃昏半窗淡月，照青青、謝池春草。此際虛齋心事，與此花俱好。算巡簷、索共梅花笑。是千古風流，少陵曾道。爭似油幢下，對一枝春小。江城慣聽畫角，且休教、玉關人老。好試和羹手段，向鳳池春曉。
安慶摸·摸魚兒
作者：張榘
朝代：宋

渺長江、浩無今古，悠悠經幾流景。橋家松竹知何在，寂歷丹楓如錦。行陣整。想鬥艦連艘，談笑菸灰冷。寒光萬頃。算只有當年，暮天霜月，慘澹照山影。元戎隊，畫角梅花緩引。樓船飛渡波穩。中流擊楫酬初志，此去君王高枕。應暗省。使萬里塵清，誰遜周公瑾。勳名不泯。看陽蟄潛開，老龍挾雨，淵睡為民醒。
帝城·其一
作者：張榘
朝代：宋

帝城那得見秋容，秋在三吳澤國中。
蘆未著霜花已白，蓼宜近水影偏紅。
一行落雁低南浦，萬點棲鴉起北風。
安得畫師模此景，釣魚磯上著詩翁。
帝城·其二
作者：張榘
朝代：宋

半年再作華亭客，每喜輕帆得順風。
白水涵秋千頃浄，清霜粲曉萬山空。
蹔時放浪如塵外，憶昨經過似夢中。
濁酒三盃眠未熟，不能平處枕邊鴻。
摸魚兒
作者：張榘
朝代：宋

正挑燈、共聽簷雨，問誰催動行色。風前千點離亭恨，惟有落梅知得。王謝宅。記前度斜陽，燕子曾相識。花香露舄。無計強追隨，陽關聲斷，回首暮雲隔。文章貫，合上薇垣梧掖。徵鞍底事江北。青衫莫對韓彭著，還是玉麟佳客。須記憶。有衿佩鏘鏘，正願依重席。荼䕷未折。次第牡丹開，一樽留待，相與醉寒食。
摸魚兒
作者：張榘
朝代：宋

正桃花、漸蜚紅雨，依稀一半春色。東風十里離亭恨，楊柳絲絲如織。遠又憶。向雪月梅邊，陶寫吟情逸。清愁拍拍。算祗暮山知，棲鴉斜照，春樹渺空碧。文章貫，合整垂雲健翼。翔鸞底用棲棘。要尋玉洞煙霞勝，聊趁麟符蜚檄。歸騎急。看塵袂方清，有恩綸催入。鳧仙倦舄。相與問孤山，開樽抵掌，一舸畫橋側。
摸魚兒
作者：張榘
朝代：宋

正莓牆、柳綿低度，枝頭紅紫飛盡。穠陰漲綠冰鈿碎，浥浥麝蘭成陣。仙骨嫩。悅姑射瑤姬，青幰遊瓊苑。風前有恨。也一似宮梅，飄香墜粉，輕點壽陽鬢。梨花雪，講道全無清韻。何曾流到春晚。柔條不受真珠露，滴瀝紫檀心暈。芳又潤。待挼放金樽，拚作通宵飲。日高慵困。任翠幄低雲，玉薰泛夢，路入醉鄉穩。
摸魚兒
作者：張榘
朝代：宋

猛思量、孄窩初度，魯雲呈瑞時節。平山楊柳蒼茫外，猶是鄉關明月。春漏洩。定知有、梅花先向江南發。煙波夢闊。謾約住西風，呼將塞雁，把酒為君說。君看取，世道羊腸屈摺。依然熟路輕轍。林泉暫洗經綸手，桐柏夜香薰徹。趨魏闕。指天上星辰，平步儀清切。蟠桃未結。待做著功名，卻尋曼倩，相與帶花折。
敬餞劉興伯提幹之官
作者：張榘
朝代：宋

平生子劉子，勁氣橫秋霜。
不肯作短簿，海漘駕飛航。
稜嶒高頰顴，碧眼鬚眉蒼。
鶑花風月夜，錦繡傾肝腸。
諸公盍推轂，置之白玉堂。
筦庫着此士，四海空茫茫。
僕也客於浙，雲阡凄故鄉。
退鷁豈坦率，瞽無預文章。
乘除君晚泰，尚欲思激昂。
年饑僅半菽，羞澀無酒漿。
贐別祗此詩，君無誚凄凉。
春吟四絕·其一
作者：張榘
朝代：宋

岸草不知緣底綠，山花試問爲誰紅。
元造本來惟寂寞，年年多事是春風。
春吟四絕·其三
作者：張榘
朝代：宋

花露半乾紅入戶，竹風微動綠侵床。
翠屏殘夢不知處，幽鳥數聲春日長。
春吟四絕·其二
作者：張榘
朝代：宋

沙渚清泠蒲葉水，野亭和暖杏花風。
此中佳趣無人會，牛背斜陽卧牧童。
春吟四絕·其四
作者：張榘
朝代：宋

香鼎灰寒午夢回，閒情誰與夢徘徊。
杖藜信步穿幽徑，一陣野芳何處來。
春盡出郊
作者：張榘
朝代：宋

薔薇花落筍斑斑，醖釀清和數日間。
杜宇不知春去了，又啼斜日過前山。
有懷尤贊府季耑
作者：張榘
朝代：宋

西風約暮雨，虛亭得新爽。
忽焉見崚嶒，彷佛呈萬象。
誰其伴孤吟，寒蛩軋幽響。
碧雲渺佳人，抱膝注遐想。
朝中措
作者：張榘
朝代：宋

誰雲萬事轉頭空。春寓不言中。底問垂楊在否，年年一度東風。憑高慨古，英雄亦淚，我輩情鍾。事業正須老手，清吟留與山翁。
樓中即事
作者：張榘
朝代：宋

園亭已覺晴簷暖，樓上東風尚峭寒。
燕壘泥乾芹菜老，蜜房香滿杏花殘。
詩懷正似曉山好，酒量不如春水寬。
陌上兒童應笑我，黄昏猶自倚蘭干。
次韻孟師翰鳳兒花滴滴金·其一
作者：張榘
朝代：宋

彩鳳與幽花，動植自形色。
命名取肖似，造化何容力。
丹穴呈九苞，夜夢或吐白。
未若秋中芳，榮悴了無迹。
次韻孟師翰鳳兒花滴滴金·其二
作者：張榘
朝代：宋

物理紛以移，血或化爲碧。
安知秋草英，不作金點滴。
非由冶者鑄，芳葩自光澤。
誤彼市中攫，一過一目逆。
次韻金陵趙民曹水閣即事
作者：張榘
朝代：宋

尚想溪亭跨鴨頭，市囂到曉不曾休。
角聲吹斷老梅月，橋影壓翻寒葦秋。
三語固知非昔比，十年不到使人愁。
老來著脚茆峯下，相望何殊風馬牛。
浪淘沙
作者：張榘
朝代：宋

春夢草茸茸。愁雨愁風。對花須拚酒頻中。莫遣枝頭銀燭暗，辜負嫣紅。推起簿書叢。何苦匆匆。慳吟卻訝少陵公。天定為花開一笑，日上籬東。
浪淘沙
作者：張榘
朝代：宋

煙縷暗蒙茸。楊柳輕風。雨聲多在夜窗中。春水漸生春事去，流盡殘紅。新筍綠叢叢。鶯語匆匆。一樽同酹定林公。十里長松青未了，山北山東。
浪淘沙
作者：張榘
朝代：宋

雨過暮天南。高下青巒。小樓燕子話春寒。多少夕陽芳草地，霧掩煙漫。別恨正相關。心上眉間。離歌一曲間悲歡。後夜月明何處夢，鍾阜容山。
浪淘沙
作者：張榘
朝代：宋

風色轉東南。翠擁層巒。杏花疏雨逗清寒。鍾阜石城何處是，煙靄漫漫。行旆已西關。一霎時間。芳樽聊復挽餘歡。明日斷魂分付與，萬疊雲山。
滿江紅
作者：張榘
朝代：宋

淮海波澄，湛桂影、半規涼月。又還是、中秋相近，垂弧時節。綸誥飛來宸眷重，綵衣著處慈顏悅。注紫清、花露入瑤卮，瓊香滑。揮羽扇，持旄鉞。鯨海浪，陰山雪。看威聲到處，遐衝都折。沙溪遠標銅柱界，關河盡補金甌缺。慶君臣、千載會風雲，看伊說。
滿江紅
作者：張榘
朝代：宋

玉壘澄秋，又還近、桂華如璧。算六載、籌邊整暇，幾多功績。鐵壁連雲東海重，驚波截斷狂鯢翼。把向來、搗潁舊規模，平淮北。經濟妙，誰知得。都總是，詩書力。有召公家法，範公胸臆。赫赫勳名俱向上，綿綿福壽宜無極。著萊衣、輝映袞衣榮，恢霖澤。
爲茅峰崇禧主人景架巖贊王肖巖所寫喜容
作者：張榘
朝代：宋

虬髯如雲眼如月，胸次毫端一泓雪。
政恐儒冠或誤身，尚友虛無老莊列。
松陰泉影綠悠悠，此時此意如何說。
三真跨鶴夜相從，長嘯一聲山谷裂。
留別耘業林逢吉飯牛翁鄭簡子
作者：張榘
朝代：宋

天台山下兩詩仙，剪霧裁冰五十年。
耘業三間千古意，飯牛數集幾人傳。
半江明月曾同賦，一段清風豈偶然。
匹馬衝寒西驛路，碧雲苒苒思綿綿。
登蘇臺用袁憲韻贈兩趙提幹
作者：張榘
朝代：宋

勝賞多從暇日違，眼中朋友欲星稀。
退休不復思三顧，能賦猶堪廣七依。
遊鹿臺前空逝水，栖烏曲裏只斜暉。
書生懷古真癡絕，看盡閑雲入棟飛。
登鍾山
作者：張榘
朝代：宋

登高得勝遊，暫喜塵鞅脫。
林深鳥聲微，石兀馬足滑。
一笑立高寒，雙明渺遐闊。
酒酣百慮消，世事等毫末。
相公新創雲山觀於州治之東詩以頌之
作者：張榘
朝代：宋

華榱勝概實相兼，却笑滕王詫棟簾。
海內一雲高出岫，江南列嶂杳平簷。
作霖錫命宜爰立，維石興歌正具瞻。
寰宇固應同德宇，共期羹鼎試梅鹽。
祝英臺近
作者：張榘
朝代：宋

柳綿稀，桃錦淡，春事在何許。一種穠華，天香漬冰露。嫩苞疊疊湘羅，紅嬌紫妒。翠葆護、西真仙侶。試聽取。更饒十日看承，霞腴汙塵土。池館輕寒，次第少風雨。好趁油幕清閒，重開芳醑。莫孤負、鶯歌蝶舞。
秦淮
作者：張榘
朝代：宋

往在秦淮問六朝，江樓只有女吹簫。
昭陽太極無行路，歲歲鵝黄上柳條。
窗上
作者：張榘
朝代：宋

窗上月朦朧，香芸鼻觀通。
了無梅竹影，猛省在舟中。
第一峰詩·其一
作者：張榘
朝代：宋

穿雲踏月登茅嶺，一陣西風吹客衣。
松儼立兮如伏，山週迴兮若幃。
竹泉清可鑒，苔石坐忘歸。
鶴唳空靄，猿啼翠微。
白露下，碧烟飛。
適意，忘機。
歔，欷。
約臺府同官王元敬以次七人登巾山以前峰月照半江水分韻得半字
作者：張榘
朝代：宋

一江貫萬山，雙塔抵層漢。
我來躡勝遊，寒日已過半。
夕陽滿孤村，潮勢吞兩岸。
俯視塵世微，雲邊數聲雁。
聞春禽
作者：張榘
朝代：宋

萬疊雲山擁翠屏，筍輿終日面山行。
幽禽上下好音語，到底不知誰命名。
聞杜鵑
作者：張榘
朝代：宋

流落江南帝魄癡，年年啼到綠陰肥。
蜀山邈在青天外，只勸人歸不自歸。
至後二日登狼峰
作者：張榘
朝代：宋

江流不盡天連地，山意無窮春復秋。
多少詩人無分到，我來三月得重遊。
華亭道間
作者：張榘
朝代：宋

移船過九曲，滿袖貯西風。
木落山容老，荷枯水面空。
客懷詩句裏，時事酒杯中。
莫聽雲間鶴，寧呼天外鴻。
虞美人
作者：張榘
朝代：宋

小蠻才把鴛衾折。妝就梳橫月。探梅不似舊年心。卻愛窗前紙帳、十分清。朔風吹起寒雲動。午寢都無夢。黃昏更被竹枝聲。喚起醒醒相對、一燈青。
虞美人
作者：張榘
朝代：宋

金爐鈒就裙紋折。香燼低雲月。玉鈿黏唾上眉心。不似壽陽簷下、六花清。翠禽飛起南枝動。驚破西湖夢。仗誰為作水龍聲。吹綻寒葩詩眼、為君青。
虞美人
作者：張榘
朝代：宋

龍香淺漬羅屏褶。睡思低眉月。閒愁閒悶不關心。心似窗前梅影、一般清。繡幃交掩流蘇動。一覺華胥夢。枕山輕戛寶釵聲。粉褪香腮零亂、鬢鴉青。
西江月
作者：張榘
朝代：宋

春事三分之二，落花庭院輕寒。翠屏圍夢寶燻殘。窗外流鶯聲亂。睡起猶支雪腕，覺來慵整雲鬟。閒拈樂府憑闌干。宿酒才醒一半。
賀新涼·賀新郎
作者：張榘
朝代：宋

匹馬鍾山路。悵年來只解，郵亭送人歸去。季子貂裘塵漸滿，猶是區區羈旅。謾空有、劍鋒如故。髀肉未消儀舌在，向樽前、莫灑英雄淚。鞭未動，酒頻舉。西風亂葉長安樹。嘆離離、荒宮廢苑，幾番禾黍。雲棧縈紆今平步，休說襄淮樂土。但袞袞江濤東注。世上豈無高臥者，奈草廬、煙銷無人顧。箋此恨，付金縷。
賀新涼·賀新郎
作者：張榘
朝代：宋

萸菊香凝霧。記重陽、才經三日，帨懸朱戶。紫殿玉垣稱壽斝，瀲灩瓊花清露。正萬里、塵清淮浦。地寶從來標瑞應，甚新曾、秀出金芝樹。正此處，誕申甫。人間小住千秋歲。畫堂深、彩侍怡聲，慈顏笑語。況是加恩封大國，錦誥鸞翔鳳舞。便娛侍、魚軒沙路。御果金泥宣曉宴，卷宮簾、爭看元臺母。家慶事，耀今古。
賀新涼·賀新郎
作者：張榘
朝代：宋

襟度天為侶。價平生、放浪江湖，浮雲行住。倒挽峽流歸筆底，袞袞二並四具。何尚友、滄波鷗鷺。藻黻皇猷君能事，況賢書、兩度登天府。急著手，佐明主。晴風一舸來瓜步。剪燈花、樽酒論詩，頓忘羈旅。逗曉蠻箋傳金縷，一片瑰詞綺語。甚獨繭、抽成長緒。當代壑翁文章伯，定不教、彈鋏輕辭去。留共濟，孤舟渡。
賦山水雪景
作者：張榘
朝代：宋

寒雲凝不飛，回風舞霏雪。
移多山凹平，漸釋澗聲咽。
饑烏噤無語，老樹僵欲折。
薄暮漁舟歸，行人稍稀絕。
詩翁酒力微，清興渺天末。
夜深有奇事，玉樓耿寒月。
贈雲竹一老琴師歌
作者：張榘
朝代：宋

昌黎不作穎師已，千古風流隨逝水。
大音祗在天壤間，雲竹翁能發其秘。
明之爲侯王，幽之爲神鬼。
悟翁一轉指頭禪，萬事泯然心耳廢。
澗泉淅瀝走宮商，仙佩丁當分角徵。
數聲急羽來秋空，夜半西風掠蛩砌。
諸公不但知此音，真欲鈎深得其藝。
大篇小什分珠璣，往往不惜兼金餽。
吾聞南風之歌下舜廊，四海熙熙樂平治。
願翁持此天上頭，一鼓解民慍，再鼓阜民財，勿作區區自豐計。
贊崇禧丈室二仙圖
作者：張榘
朝代：宋

鹿皮槲葉，容顔枯槁。
青巾白袍，飄然氣貌。
不同者形，所同者道。
金丹一丸，天地同老。
送姚提幹行
作者：張榘
朝代：宋

虛齋鎮東鄞，從之南容君。
我初未之識，邕翰傾殷勤。
修潔以博習，秀美而有文。
玉犀映秋水，英辭湧春雲。
雞距角魯蜀，昂然鶴非羣。
晤言到聖處，商也樂所聞。
最喜直而義，壯音駴鼓鼖。
告子少於孟，先策養氣勛。
牛山木信美，謹勿容斧斤。
助苗固得槁，可使稗不耘。
觀于所植立，真能張吾軍。
仁義可效治，淵源在河汾。
詩書自師友，芝蘭足膏薰。
剛風接勁翮，去去翔霄旻。
清時有聞者，必也吾子云。
送戴式之自越遊江西
作者：張榘
朝代：宋

石屏峰下孤吟客，吟到頭童更苦吟。
四海江山多識面，百年人物半知心。
詩于唐米偶先後，較以杜韋無古今。
容易相逢容易別，不堪回首白雲深。
送賓書記自揚歸吳門
作者：張榘
朝代：宋

一葉黄蘆渡渺茫，誤隨野鶴上維揚。
角聲吹斷梅花夢，依舊楓灣半葉霜。
醉落魄·一斛珠
作者：張榘
朝代：宋

瑤姬妙格。冰姿微帶霜痕拆。一般惱殺多情客。風弄橫枝，殘月半窗白。孤山仙種曾移得。結根久傍王猷宅。欲箋心事呼雲翮。為報年芳，萍梗正南北。
金縷曲·賀新郎
作者：張榘
朝代：宋

枌社新相識。恍瞻君、丰神氣貌，飄然仙白。筆底三江鯨浪注，胸次一甌冰雪。怎不做、龍門上客。坎止流行元無定，敢一朝、挨卻塵泥跡。且剩把，錦雲織。試看自古賢侯伯。一時間、失雖暫失，得還終得。儋石空無君家事，百萬付之一擲。漸養就、摶風鵬翼。任你祖鞭先著了，佔鷗天、浩蕩觀浮沒。挈富貴，等兒劇。
雁聲
作者：張榘
朝代：宋

雁聲恰值到江東，霜影空濛落晚篷。
寒著蘆花禁不得，一層晴雪亂西風。
雨花臺
作者：張榘
朝代：宋

莫說南朝勝概繁，祗今近郭已江村。
臺荒浪紀曼花墜，事往空餘古意存。
甌缺正緣輕納景，鼎分誰謂不如孫。
滔滔千載興亡恨，盡付凭欄對月樽。
雪後呈邵堯章權尉
作者：張榘
朝代：宋

刮地風成陣，漫空雪作團。
侵陵詩骨瘦，開拓酒腸寬。
入竹寒聲細，緘梅冷艷乾。
長官何太喜，農事正相干。
青玉案
作者：張榘
朝代：宋

嚴城寂寞山繚繞。覺寒透、貂裘峭。雲壓江天風破曉。飛瓊萬頃，看來渾似，澤國蘆花老。玉山不怕頻頻倒。要筆陣、縱橫快揮掃。見說今年梅較早。笑將名勝，千鍾萬字，誰似邦侯好。
青玉案
作者：張榘
朝代：宋

少時貪看瓊林繞。任馬上、寒威峭。昨暮六花飛逗曉。擁衾慵起，鬢絲籠帽，頓覺年來老。朱闌翠竹枝枝倒。把玉甃、稜層趁風掃。樓上一樽須放早。同雲收盡，紅輪初上，對面狼峰好。
青玉案
作者：張榘
朝代：宋

西風亂葉溪橋樹。秋在黃花羞澀處。滿袖塵埃推不去。馬蹄濃露，雞聲淡月，寂歷荒村路。身名多被儒冠誤。十載重來漫如許。且盡清樽公莫舞。六朝舊事，一江流水，萬感天涯暮。
青玉案
作者：張榘
朝代：宋

龍香薰被羅屏繞。任窗外、風兒峭。鴛枕夢迴雞唱曉。丫鬟驚笑，瓊枝低亞，錯認梅花老。紅爐獸炭裝還倒。強梳洗、忙將黛眉掃。貪趁清歡爭怕早。弓靴微溼，玉纖頻袖，塑出獅兒好。
題三茅峰
作者：張榘
朝代：宋

巨靈握奇石，飛落人間世。
怒拳一擊破，高下成鼎峙。
三光發其精，吾岳借之氣。
精氣久以靈，稍稍見奇異。
香之爲草木，清之爲泉水。
天則爲洞天，地則爲福地。
㠌嶔白雲根，怪巧分瑣細。
龍潛而虎藏，猿啼而鶴唳。
始焉三仙居，終也衆真萃。
至今丹砂光，上下數萬里。
清遊動高吟，今古幾騷士。
搜奇探幽深，或僅見一二。
輸君呼筆神，盡發萬古秘。
我于塵埃中，讀之如親履。
呼兒謹縢藏，再拜歸棐几。
題劉直孺拙逸軒
作者：張榘
朝代：宋

營營天壤間，孰不爲智使。
有美山中君，獨與世俗異。
一真不鑿若大愚，四體安然如止水。
人皆喜君得佳扁，我於其間有餘議。
一陰一陽分動靜，江河山嶽判流峙。
造化而欲辭其勞，造化之功亦息矣。
伊周孔孟心乎民，老氏莊蒙忘此世。
使四君子俱恝然，萬古滔滔孰經濟。
以拙而望巧，巧未及成拙。
先至晦巧而爲拙，終焉多與巧相值。
逸者自逸勞者勞，天之降材爾殊爾。
君才足以應萬殊，袖手山林恐非計。
願君畢力運天巧，却換軒名與張子。
題包虎·其一
作者：張榘
朝代：宋

正眎眈眈怒作威，西風摇毒上牙鬚。
山翁祗作丹青看，馮婦從教自下車。
題包虎·其二
作者：張榘
朝代：宋

日日紅林飽血腴，尚將餘力咬枯株。
高亭素壁黄昏後，疑有悲風落坐隅。
題啄蜂雀井團雀二圖·其一
作者：張榘
朝代：宋

游蜂從何來，饑雀巧相遇。
誰其釋紛拏，放汝採花去。
題啄蜂雀井團雀二圖·其二
作者：張榘
朝代：宋

日暮投荒榛，吻利腹良餒。
爾竟何所爭，固結不可解。
題稅軒新築送青亭四首·其一
作者：張榘
朝代：宋

花木中間著小亭，簷虛不礙兩峯青。
數聲啼鳥閙中過，不似家山子細聽。
題稅軒新築送青亭四首·其三
作者：張榘
朝代：宋

白雲盡處青山小，紅雨飛時綠樹新。
佳致仗誰同管領，野禽啁哳話深春。
題稅軒新築送青亭四首·其二
作者：張榘
朝代：宋

日抱吟情到此亭，捲簾孤坐看雲生。
詩懷恰與雲相似，一點悠然度太清。
題稅軒新築送青亭四首·其四
作者：張榘
朝代：宋

日移花影上疎簾，香鼎燒殘逐旋添。
春事已隨詩入夢，一庭芳草綠纖纖。
題趙子固水仙圖
作者：張榘
朝代：宋

紫府川妃夜宴還，玉盤金椀落人間。
香肌不受緇塵污，依約風前響珮環。
題金淵綠凈亭
作者：張榘
朝代：宋

憑高四望天沉沉，平蕪遠樹橫夕陰。
碧雲吐吞獻奇象，迺知造物得我心。
漁舟兩兩疊烟棹，白鳥出沒滄波深。
悠然呼酒納幽致，須臾寒月照古琴。
題錢則父凜對軒軒有老檜奇甚
作者：張榘
朝代：宋

老紅落盡蒼苔院，萬物隨時自流轉。
蒼然古檜夜窗前，獨抱寒姿聳孤榦。
幽人丈室空無埃，風聲月影共徘徊。
樹兮人兮兩清絕，不然君肯居此哉。
題雲間皎上人扃綠軒
作者：張榘
朝代：宋

叢竹傍幽亭，蕭然一畫屏。
色欺春酒碧，光映夜燈青。
雨葉供香潤，風枝摇夢醒。
却嫌千畝闊，浩渺綠難扃。
題黄巖黄山樓
作者：張榘
朝代：宋

樓俯澄江碧，山宜四面觀。
壓波橋影闊，带雨櫓聲寒。
客夢因詩醒，歸心得酒寬。
虛懷納幽致，濕翠撲欄干。
騎鶴仙
作者：張榘
朝代：宋

擁麾猶願富腰錢，千古相傳跨鶴仙。
莫笑昔人空覬望，後來人欲更熏天。
鷓鴣天
作者：張榘
朝代：宋

飽挹臺城白露秋。又騎黃鵠上江州。恩波浩蕩三千里，多少人家願借留。□壽斝，菊香浮。姓名還喜到宸旒。片□□□□□□，□振□□□下流。
失調名
作者：張樞
朝代：宋

擁石池臺，約花闌檻。
失調名
作者：張樞
朝代：宋

金谷移春，玉壺貯暖。
宮詞十首·其一
作者：張樞
朝代：宋

堯殿融春大宴開，山呼纔了樂聲催。
侍臣宣勸君恩重，宰相親王對舉杯。
宮詞十首·其一〇
作者：張樞
朝代：宋

紫閣深嚴邃殿西，書林飛白揭宸奎。
黄封繳進昇平奏，直筆夫人看內批。
宮詞十首·其七
作者：張樞
朝代：宋

晚涼開院近中秋，香染金風倚桂樓。
花月新篇初唱徹，內人傳旨索歌頭。
宮詞十首·其三
作者：張樞
朝代：宋

月籠梅影夜深時，白玉排簫索獨吹。
傳得官家暗宣賜，黄金約臂翠花枝。
宮詞十首·其九
作者：張樞
朝代：宋

迴廊隔樹簾簾捲，曲水穿橋路路通。
禁漏滴斜花外日，御香薰暖柳邊風。
宮詞十首·其二
作者：張樞
朝代：宋

觀堂鐘響待催班，步入朱廊十二間。
宣坐賜茶開講席，花磚咫尺對天顔。
宮詞十首·其五
作者：張樞
朝代：宋

笙歌散後歸深院，花柳陰中過曲廊。
靜掩金鋪三十六，黄昏處處爇衙香。
宮詞十首·其八
作者：張樞
朝代：宋

銀簧乍靘參差竹，玉軸新調尺合絃。
奏罷六么花十八，水晶簾底賜金錢。
宮詞十首·其六
作者：張樞
朝代：宋

燦錦堂西過夕陽，水風吹起芰荷香。
內監催掃池邊地，準備官家納晚凉。
宮詞十首·其四
作者：張樞
朝代：宋

翠枝斜插滴金花，特髻低蟠貼水荷。
應奉人多宣喚少，海棠花下看飛梭。
惜花春起早
作者：張樞
朝代：宋

瑣窗明。
戀繡衾
作者：張樞
朝代：宋

屏綃裛潤惹篆煙。小窗閒、人泥晝眠。正雪暖、荼䕷架，奈愁春、塵鎖雁弦。楊花做了香雲夢，化池萍、猶泛翠鈿。自不怨、東風老，怨東風、輕信杜鵑。
游大滌
作者：張樞
朝代：宋

一曲朱欄百尺餘，仙人自是愛樓居。
松風不動千山靜，月滿天壇人步虛。
茅山
作者：張樞
朝代：宋

今古茅山是勝遊，秀峰突兀繞滄洲。
雲含老樹迷還散，石擁甘泉咽復留。
未見巖風晨下鶴，祇聞澗月夜鳴蜩。
道人不是悲秋客，黄菊丹楓相對愁。
風入松
作者：張樞
朝代：宋

春寒懶下碧雲樓。花事等閒休。紅綿溼透鞦韆索，記伴仙、曾倚嬌柔。重疊黃金約臂，玲瓏翠玉搔頭。薰爐誰熨暖衣篝。消遣酒醒愁。舊巢未著新來燕，任珠簾、不上瓊鉤。何處東風院宇，數聲揭調甘州。
句
作者：張權
朝代：宋

江轉荆湖第二州，巴渝東畔楚西頭。
同陳提舉庸郭安撫睎宗玩月南峰
作者：張次賢
朝代：宋

山中有佳客，山上月增明。
廊廟心同赤，江湖夢獨清。
半庭叢樹影，萬籟淡秋聲。
把手情何極，呼童問麴生。
山居雜興
作者：張次賢
朝代：宋

深林樹色翠重重，一枕蘧蘧蝶翅濃。
好鳥乍啼驚夢覺，可人山色入簾櫳。
過郭繼一處士草堂
作者：張次賢
朝代：宋

愛寂塵軒冕，辭榮結草茨。
午雲封石磴，春鳥語花枝。
茶熟琴三弄，詩成酒一卮。
笑予長鞅掌，暫此共棲遲。
上元口號
作者：張正己
朝代：宋

繡車蕭鼓動香街，鐵鎖龜城度曉開。
仙鳳傳香留蜀國，夜龍銜燭上蓬萊。
月如流水隨天遠，人似夭桃出洞來。
無限風光追不盡，只驚信馬到瑶臺。
題東湖二首·其一
作者：張毣
朝代：宋

解慍薰風拂面涼，藕花極目送清香。
三千宮女青羅蓋，都作酡顔酒暈妝。
題東湖二首·其二
作者：張毣
朝代：宋

蜀錦誰將到海涯，水仙鋪作地行衣。
回堤卻似元宵路，拋擲紅燈載月歸。
句·其一
作者：張氏
朝代：宋

莫訝淚頻滴，都緣心未灰。
句·其三
作者：張氏
朝代：宋

尊前獨垂淚，應爲未灰心。
句·其二
作者：張氏
朝代：宋

滿目烟含芳草綠，倚蘭露泣海棠紅。
寄陳秋塘
作者：張氏
朝代：宋

五湖風雪分頭去，千里淮山信脚行。
涉世真成妄男子，談詩長憶老先生。
塘邊瓜茹須頻灌，郭外田疇粗可耕。
莫倚瘦筇吟白髮，浪傳新句入都城。
詩一首
作者：張氏
朝代：宋

羅幕泥金窣地垂，夜香燒盡二更時。
不知簾外溶溶月，上到梅花第幾枝。
贈人
作者：張氏
朝代：宋

雲鬢慵梳睡不忺，倚闌聽燕語虛簷。
春愁自是無重數，生怕東風揭綉簾。
寄徐秋澗·其一
作者：張汝勤
朝代：宋

年來觸事絕塵想，夜夢有時緣故人。
何日秋風歸興動，桂花香裏著吟身。
寄徐秋澗·其二
作者：張汝勤
朝代：宋

懷人渺渺數重山，風月將秋入夢寒。
疑有清風生羽翼，去隨明月倚欄干。
懷繆竹林
作者：張汝勤
朝代：宋

東風日日惱吟魂，相與論心客在門。
雨洗花光紅透骨，風摇野燒翠留痕。
榮枯過眼歸春夢，醒醉從人付酒尊。
輸與先生專一壑，閒來得看竹生孫。
戲徐觀空
作者：張汝勤
朝代：宋

學詩如學禪，所貴在觀妙。
肺肝劇雕鏤，乃自鑿其竅。
冥心遊象外，何物可供眺。
空山散雲霧，仰避日初照。
曠觀宇宙間，璀璨同暉曜。
但以此理參，而自足詩料。
持以問觀空，無言但一笑。
答蔣解元芸
作者：張汝勤
朝代：宋

翛然風月一閒身，健在何妨白髮明。
徑竹操如人不老，澗芹香與水俱清。
傳家老硯孫携去，落筆新詩僧带行。
那得胡床兩相對，青燈影裏聽秋聲。
武山
作者：張汝賢
朝代：宋

雨過僧房景更奇，邀朋閒訪此遊嬉。
一登占得嵯峨處，始覺羣峰迤邐低。
廣德村寺壁間次前尉王文昌韻
作者：張汝鍇
朝代：宋

世事反觀俱了了，鷃鵬何大亦何小。
木人起舞中郎拍，問著木人應不曉。
題象鼻巖
作者：張汝鍇
朝代：宋

曾入蒼舒萬斛舟，至今鼻準蘸清流。
君王玉輅催行駕，安得身閑伴白鷗。
蟄龍潭
作者：張沃
朝代：宋

蟄龍潭裏蟄，潭上風波急。
一旦飛上天，魚蝦不能及。
詠苔梅
作者：張沄
朝代：宋

老龍全身著艾蒳，不耐久蟄潛拏空。
爪頭撥動陽春信，香在霜痕雪點中。
題黄碧酒肆
作者：張沄
朝代：宋

東風吹雨水平沙，下却籃輿訪酒家。
行役不知春早暮，牆頭紅杏欲飛花。
句
作者：張河
朝代：宋

七人諫省從遺直，九子仙峰暫卜居。
句·其一
作者：張洎
朝代：宋

眼昏書字大，耳重覺聲高。
句·其二
作者：張洎
朝代：宋

風物一堆灰。
暮春月內署書閣前海棠花盛開率爾七言八韻寄長卿諫議
作者：張洎
朝代：宋

去歲海棠花發日，曾將詩句詠芳妍。
今來花發春依舊，君已雄飛玉案前。
驟隔清塵樞要地，獨攀紅蘂豔陽天。
疏枝高映銀臺月，嫩葉低含綺閣烟。
花落花開懷勝賞，春來春去感流年。
清辭早綴巴人唱，妙翰猶緘蜀國牋。
共仰壯圖方赫耳，自嗟衰鬢轉皤然。
因憑鶑蝶傳消息，莫望蓬萊有病仙。
紀贈宣義大師夢英
作者：張洎
朝代：宋

幾憶湯師役夢魂，醉吟想在落花村。
背塵事見尋常說，出格詩曾子細論。
書信寄憑雖有路，笑談重約恨無門。
今來鬢雪應多也，莫惜頻頻近酒罇。
題越臺
作者：張洎
朝代：宋

我愛真人居，高臺倚寥泬。
洞天開兩扉，邈爾與世絕。
縹緲乘鸞女，華顔映綠髮。
舉手拂烟虹，吹笙弄松月。
森羅窺萬象，境異趣亦別。
何必服金丹，飛身向蓬闕。
句
作者：張洙
朝代：宋

漫道玉爲堂，玉堂今夜長。
濃翠臺
作者：張洞
朝代：宋

君懷澹無營，瀟瀟淵明伍。
筑臺面喬嶽，種竹環幽戶。
糠秕身後名，徽纆腰間組。
高風激奔競，救時非小補。
酬答鄱陽黎祥仲·其一
作者：張洪
朝代：宋

長鑱白木柄，茫茫走天涯。
寧知屋角松，流膏藏龜蛇。
酬答鄱陽黎祥仲·其二
作者：張洪
朝代：宋

醫和不可鑄，空林芳菲菲。
六丁護香珀，千歲以爲期。
蒙亭倡和長句
作者：張洵
朝代：宋

桂林山水冠衡湘，蒙亭正在灕水傍。
清流洄洑眩波光，高崖古木爭蒼蒼。
下有菱荷滿橫塘，面面風來面面香。
新詩一詠酒一觴，爽氣渾如秋氣涼。
酒闌巖下踞胡牀，汲泉煮茗沉煙長。
從容談笑聲瑯瑯，水光山色增輝芒。
東山蘭亭各一方，風流兼追謝與王。
回頭塵事皆茫茫，爲計不若行樂良。
恨我到此情難忘，遙指白雲思故鄉。
偈
作者：張浚
朝代：宋

教外單傳佛祖機，本來無悟亦無迷。
浮雲散盡青天在，日出東方夜落西。
南鄉子
作者：張浚
朝代：宋

遲日惠風柔。桃李成陰綠漸稠。把酒樽前逢盛旦，凝眸。十里松湖瑞氣浮。功業古難侔。宜在凌煙更上頭。已向眉間浮喜氣，風流。千歲三分萬戶侯。
朝陽岩
作者：張浚
朝代：宋

已覺雲天闊，風聲四面凉。
路幽遲晚日，岩古浥流香。
客舍長年靜，漁舟底事忙。
相逢賢太守，不用管弦將。
李伯紀丞相挽詩二首·其一
作者：張浚
朝代：宋

蒼蒼安可料，舊德奄重泉。
痛爲黎民惜，誰扶大厦顛。
英風摩日月，正氣返山川。
丙午功勳在，豐碑萬口傳。
李伯紀丞相挽詩二首·其二
作者：張浚
朝代：宋

十相從明主，唯公望最隆。
召周雖異迹，李郭本心同。
未遇升天藥，空餘濟世功。
薰風歌吹咽，泪盡古城東。
登道觀
作者：張浚
朝代：宋

蒼髯野褐予甚古，蘿月桂風誰爲貧。
當戶蛟龍森漢柏，隔江雞犬隠秦人。
好山如畫能留客，寶鼎藏丹不計春。
更上高亭問玄鶴，莫教詩眼有纖塵。
詩一首
作者：張浚
朝代：宋

三相當年鎮廟堂，江山草木亦增光。
一時主宰權衡重，千古人間姓字香。
詩一首
作者：張浚
朝代：宋

羣凶用事人心去，大義重新天意回。
解使中原無左衽，斯文千古未塵埃。
贈羅赤脚
作者：張浚
朝代：宋

學道由來不記年，嘯歌風月在前緣。
身心已到無塵處，疑是人間自在仙。
贊喻彌陀掩遺骸
作者：張浚
朝代：宋

刀兵劫海苦漫漫，原野遺骸葬若干。
盡大地人須薦取，眼睛突出髑髏寒。
過嚴子陵釣臺二首·其一
作者：張浚
朝代：宋

古木籠烟半鎖空，高臺隠隠翠微中。
身安不羨三公貴，寧與漁樵卒歲同。
過嚴子陵釣臺二首·其二
作者：張浚
朝代：宋

中興自是還明主，訪舊胡爲屬老臣。
從古風雲由際會，歸歟聊復養吾真。
戲李氏
作者：張浩
朝代：宋

華胥佳夢惟聞說，解佩江臯浪得聲。
一夕東軒多少事，韓郎虛負竊香名。
詠未開牡丹贈李氏·其一
作者：張浩
朝代：宋

迎日香苞四五枝，我來恰見未開時。
包藏春色獨無語，分付芳心更待誰。
詠未開牡丹贈李氏·其二
作者：張浩
朝代：宋

碧玉蔀中藏蜀錦，東吳宮裏鎖西施。
神功造化有先後，倚檻王孫休怨遲。
祝英臺近
作者：張涅
朝代：宋

一番風，連夜雨。收拾做春暮。豔冷香銷，鶯燕慘無語。曉來綠水橋邊，青門陌上，不忍見、落紅無數。怎分付。獨倚紅藥欄邊，傷春甚情緒。若取留春，欲去去何處。也知春亦多情，依依欲住。子規道、不如歸去。
句
作者：張淏
朝代：宋

今朝執手難言處，此去傾懷更有誰。
爲侍郎徐公邦憲賦
作者：張淏
朝代：宋

五花麟駒籋飛雲，鳴珂敲月曙色分。
晨光炯炯照玉勒，華風熠熠生衡門。
磊磊落落萬人英，氣射斗牛貫九精。
筆扛龍文百斛鼎，鯨呿鼇擲風雨驚。
英辭琳瑯潤金石，寒芒正色如明星。
淫哇亂雅快一掃，英莖韶濩重鏗鍧。
質高器大聲必廣，古來才士豈虛名。
我嗟壯歲困五窮，終年齪齪文字中。
絕編壞簡徒自苦，炊沙鏤水初何功。
志高意廣材不足，奴輩豈特笑孔融。
龍潛蚖肆亦物理，草廬未必非英雄。
天生我材必有用，誰能便與朽腐同。
願得側翅附鴻鵠，追風掣電凌太空。
更漏子
作者：張淑芳
朝代：宋

墨痕香，紅蠟淚。點點愁人離思。桐葉落，蓼花殘。雁聲天外寒。五雲嶺，九溪塢。待到秋來更苦。風淅淅，水淙淙。不教蓬徑通。
浣溪沙
作者：張淑芳
朝代：宋

散步山前春草香。朱闌綠水繞吟廊。花枝驚墮繡衣裳。或定或搖江上柳，為鶯為鳳月中篁。為誰掩抑鎖芸窗。
滿路花·促拍滿路花
作者：張淑芳
朝代：宋

羅襟溼未乾，又是淒涼雪。欲睡難成寐、音書絕。窗前竹葉，凜凜狂風折。寒衣弱不勝，有甚遙腸，望到春來時節。孤燈獨照，字字吟成血。僅梅花知苦、香來接。離愁萬種，提起心頭切。比霜風更烈。瘦似枯枝，待何人與分說。
馮城開元寺留題
作者：張深
朝代：宋

本自無涯宦海游，如何杖策訪田疇。
太平豈是渾無象，兩兩耕夫話有秋。
戒惜字紙
作者：張淵微僕母
朝代：宋

萬般諸字文，即與藏經同。
安在不浄處，墮作厠中蟲。
靈巖一線天
作者：張清子
朝代：宋

一畫起于乾，先天至後天。
靈巖天一線，想在伏羲前。
和吳公仲庶遊海雲寺
作者：張湍
朝代：宋

海雲真賞甲刀州，十里春光拂馬頭。
花酒價高分宴樂，綺羅人好助風流。
出郊行旆從編俗，摸石居民事勝遊。
斜日歡心猶未足，藩侯歸轡爲遲留。
寧壽寺
作者：張湖山
朝代：宋

丹級纔升四望賒，香銷無復夢豪華。
向來馬氏殫禪力，要擬龍宮作佛家。
樹老烟霜臺殿古，石封苔蘚井欄斜。
上人不用蓮花漏，自有林梢報曉鴉。
句
作者：張湜
朝代：宋

吳山空對越山明。
雨花臺
作者：張湯
朝代：宋

不譚仁義只譚空，一着參差在箇中。
臺上繽紛花正雨，城邊一陣已西風。
君王自有君王業，何事區區翻貝葉。
雨花名臺非識奇，要使後人知覆轍。
留題澹巖·其一
作者：張滉
朝代：宋

偷閑切欲訪巖扃，恍若桃源洞裏春。
平世自無憂國事，徘徊愁見避秦人。
留題澹巖·其二
作者：張滉
朝代：宋

天然一穴透融光，廣闊能容萬頃篁。
翻念塵寰苦炎熱，人人付與一襟凉。
石仙觀
作者：張漢彥
朝代：宋

蒼崖如壁立，神仙好巖居。
杖藜往佳招，還與勝境俱。
尋幽憩真館，訪古得遺書。
傍有千尋木，中藏蟬蛻軀。
終然躋絕頂，眼界聊一舒。
軍峯散雲雨，盱水带城隅。
始知衆山小，端欲隘寰區。
達人等大觀，笑彼形器拘。
天寒風景暮，歸興促籃輿。
幸茲及官閑，行色可徐徐。
前修儻可作，微祿亦何須。
眷言還故山，著論擬潛夫。
題太平興國宮
作者：張漢彥
朝代：宋

神仙所居真福地，帝遣仙官下人世。
開元聖主夢潛通，九天使者何靈異。
絳節霓旌射紫霄，風吹仙袂還飄飄。
群官再拜所共睹，至今傳聞時未遥。
眼前不見吳生筆，劫火俱焚餘敗壁。
當時壯麗爲一空，每對荆蓁頻歎息。
誰人再造成奇功，巍巍寶殿尤瑰雄。
我來祈福不爲己，喜見氣象昇平中。
崇寧乙酉元巳率同僚修禊於七星巖
作者：張漸
朝代：宋

妙意其誰運大鈞，玲瓏奧室闢天真。
斗臨北地精初結，龍去丹霄穴未湮。
洪造故教虛待物，良辰贏得樂同民。
我來禊有自然興，豈羨蘭亭曲水濱。
句·其一
作者：張潞
朝代：宋

未能子字民，但欲兄事錢。
句·其七
作者：張潞
朝代：宋

移封初悶悶，通道忽陶陶。
句·其三
作者：張潞
朝代：宋

憂兄行不得，勸客不如歸。
句·其九
作者：張潞
朝代：宋

江漢西來天地白。
句·其二
作者：張潞
朝代：宋

策勳蓑笠上，自是一雲臺。
句·其五
作者：張潞
朝代：宋

蝙蝠迴旋舞，蚊蝱跋扈飛。
句·其八
作者：張潞
朝代：宋

紫垂戶外瞻天近，綠墮樓前到地香。
句·其六
作者：張潞
朝代：宋

阮孚幾蠟屐，晏子一狐裘。
句·其四
作者：張潞
朝代：宋

獨木乘危涉，勞薪带濕炊。
嘉定辛巳之官經游浯溪讀碑感慨爲賦七言
作者：張潞
朝代：宋

高棱巨壁立□蒼，中直浯溪带樣長。
黄屋朝臨蜀萬里，翠珉暮刻楚三湘。
兩朝功罪乾坤定，二子文書日月光。
太息斯盟誰復主，代興今者得黄張。
祝英臺近
作者：張潞
朝代：宋

寶燻濃，雲幄重，瓊葉麗金蕊。黛綠蜂黃，秋態未憔悴。繡簾深院黃昏，著香無處，人慾睡、為花重起。月如水。別有天外樓臺，玲瓏異塵世。翠袖生寒，只欠素娥倚。何如倩取西風，吹將歸去，為添在、廣寒宮裡。
仰山
作者：張澂
朝代：宋

蕭寺藏幽谷，溪流燕尾分。
松蘿諸洞合，鐘鼓上方聞。
寶塔開晴日，空潭隔暮雲。
躋攀窮勝境，猿鶴自爲羣。
句·其一
作者：張澂
朝代：宋

鑄金像出開元末，檢玉書藏景祐間。
句·其三
作者：張澂
朝代：宋

述陂蹲鴟瘦如鶴，味美渾疑齊酥酪。
句·其二
作者：張澂
朝代：宋

漳南周匡物，競秀元和年。
作句詫親友，進爲鄉黨先。
句·其四
作者：張澂
朝代：宋

汝水秋橙大如盃。
孝義寺
作者：張澂
朝代：宋

城東孝義寺，仍說臥冰池。
雖贋猶堪訓，前賢況可師。
香銷春殿冷，樓壓暮鐘嘶。
末俗逾偷薄，哀懷欲涕洟。
嵯峨嶺
作者：張澂
朝代：宋

晨登嵯峨嶺，危欲搏春冥。
安得秦六甲，鎚鑿使之平。
建炎丞相成國呂忠穆公退老堂·其一
作者：張澂
朝代：宋

均佚歸來一品崇，赤城新野煥仙風。
功存社稷今全德，身佩安危本至公。
寧似樂天丹竈破，不令北海酒樽空。
中原未靖戎氛惡，會有訏謨沃舜聰。
建炎丞相成國呂忠穆公退老堂·其二
作者：張澂
朝代：宋

背郭堂成樂趣真，碧油幢下海山春。
誰知種木十年手，元是擎天一柱人。
久矣威名彰草木，行須談笑靜風塵。
寧容巾屨長閑逸，即看金甌寵數新。
文昌軒
作者：張澂
朝代：宋

峭蒨雲煙曉騎迷，地偏心遠愛林扉。
人家歲晏川坻靜，場圃功成鴈鶩肥。
雷嶺泉深方澤潤，井山丹就已空飛。
經行不爲山林約，結臆煙霞自翠微。
椑侯柿
作者：張澂
朝代：宋

家山謬說冷糖霜，未若椑侯遠擅場。
甘似醍醐成蜜汁，寒於瑪瑙貯冰漿。
學書博士空題葉，病渴文園卻屢嘗。
不識梁侯底處所，虎賁要是似中郎。
清沼寺
作者：張澂
朝代：宋

野山縈小樹，翠麓訪禪家。
殿古燈無焰，霜濃菊自花。
寒煙深橘柚，雜樹矯龍蛇。
歸路綿岡隴，寒風舞凍鴉。
源潭
作者：張澂
朝代：宋

露槳依灘急，霜飚入鬢清。
秋痕到晴樹，江勢擁孤城。
野鶴疑仙分，檣烏伴水程。
故園千嶂外，白首不勝情。
詩銘
作者：張澂
朝代：宋

桂嶺摩天灘波經地兩磅礴，盡石之變窮神之祕禹所鑿。
故其高者峭拔排空礪矛槊，而其下者宏曠洞達侔觀閣。
瞻彼龍巖穹窿巃嵷跨寥廓，發地百尺蜿蜒躨跜勢拏攫。
騎風乘雲去爲膏澤起焦涸，或爲至人老子孔明世程彠。
結融肖像綵介朱鬣宛如昨，風醒雨澀森然向人恐遂躍。
豢龍不官孔甲劉累失其學，亦復舞湫號蚓生物困陵轢。
我昔笠澤覽觀湖海天一握，正見神物下飲濤波釃瀺灂。
蒼鱗修尾其大環臂煙霧薄，須臾上征疾雷迅雨間飛雹。
自喜壯觀光絕後前邈霄堮，豈知白首炎陬水石窮脈絡。
雄姿偉態摩挲沈嘆窘揚搉，潭湫涵泹尚其來游醉牷犦。
山空月寒風露凄然誰與樂，卻視陳跡感郗陵谷眙以愕。
我作銘詩贅牙嚄唶嫓灝噩，琢之嵌巖日月齊光萬古託。
述陂橘
作者：張澂
朝代：宋

述陂元是一滄州，四繞澄江璧水流。
肥腴不但便黍麥，清瘦尤宜橘柚秋。
秋風籬落青間黄，王孫金彈天雨霜。
甘寒入齒冰漿冷，氣馥吳姬翠袖香。
我衰不辦作李衡，木奴千戶供我耕。
但愛洞庭春色好，細釀只許幽人傾。
傳柑酷憶風光裏，懷橘真成淚如洗。
陂傍儻種三百栽，商山之樂吾得矣。
鑿石潭
作者：張澂
朝代：宋

船去臨川郭，江深鑿石潭。
梅花如庾嶺，客路厭江南。
晚日明深谷，長煙繚翠嵐。
極知江路近，終約艤浮驂。
雷公山
作者：張澂
朝代：宋

年大嗜煙壑，心鄙城郭近。
籃輿踐晨霜，峭蒨入雲畛。
病衰風見乘，放浪顧難忍。
駕言小玩愒，微尚希遯隱。
隱淪著扁舟，欲濟江無流。
岧嶤雷公山，信美慚薄遊。
夕煙散林谷，暮鐘鳴寺樓。
撫事百感集，聊茲兼夕留。
留情不復懽，惻惻抱悲嘆。
何以紓拂鬰，曳策青雲端。
雷祠蔽深莽，靈宮俯層巒。
下視萬壑趨，遙見千峰攢。
攢峰娛余心，領略悟山陰。
平生一丘壑，何須故山岑。
放懷白鳥盟，斯焉得重尋。
題詩謝靈山，勿閟金玉音。
青雲亭
作者：張澂
朝代：宋

昔者青雲亭，位置直巽隅。
旴江入懷抱，靈谷當襟裾。
百年但草茀，兔葵雜榛蕪。
我登問安堂，凝睇爽氣俱。
相將還絕賞，翬飛接雲鳬。
卻望州郭盛，五峰畫不如。
琅邪山清風亭
作者：張澤
朝代：宋

滁陽承乏多閒暇，時入山中訪道安。
何處披襟却煩暑，清風亭上久盤還。
寒食
作者：張澮川
朝代：宋

江城吹笛晚風斜，城郭人稀噪亂鴉。
火冷烟青寒食過，家家門巷掃桐花。
句
作者：張濃
朝代：宋

如今若把菱花照，猶恐相逢是夢中。
和回山人榴皮題壁舊韻
作者：張濡
朝代：宋

芒鞋記踏青猶軟，野徑縈紆雪尚餘。
走筆鋟珉增媿色，可無換穀一篇書。
湖上別墅
作者：張濡
朝代：宋

弱柳舒眉學遠山，四山斜嚲綠雲鬟。
平湖如鑑一回照，西子明妝濃淡間。
遊大滌
作者：張濡
朝代：宋

危樓拱翠出層空，畫棟朱欄縹緲中。
客散月明風露下，一奩天棘伴絲桐。
水簾
作者：張灝
朝代：宋

朝來雨急飛瀑雄，黑雲壓屋江挂虹。
晚來雨定瀑亦小，散作水鏤鏘簾櫳。
垂簷初似玉成綴，觸石但見珠跳空。
嗟哉山泉一物耳，朝態莫狀不爾窮。
乃知造物解戲人，千變萬化頃刻中。
吾恐文章要如此，好把泉源驅筆鋒。
羅盞山
作者：張灝
朝代：宋

道盞原非盞，言羅不是羅。
只因山突起，個個盡如螺。
一枝春
作者：張炎
朝代：宋

竹外橫枝，並欄干、試數風才一信。麼禽對語，彷佛醉眠初醒。遙知是雪，甚都把、暮寒消盡。清更潤。明月飛來，瘦卻舊時疏影。東閣謾撩詩興。料西湖樹老，難認和靖。晴窗自好，勝事每來獨領。融融向暖，笑塵世、萬花猶冷。須釀成、一點春腴，暗香在鼎。
一翦梅
作者：張炎
朝代：宋

悶蕊驚寒減豔痕。蜂也消魂。蝶也消魂。醉歸無月傍黃昏。知是花村。知是前村。留得閒枝葉半存。好似桃根。不似桃根。小樓昨夜雨聲渾。春到三分。秋到三分。
三姝媚
作者：張炎
朝代：宋

芙蓉城伴侶。乍卸卻單衣，茜羅重護。傍水開時，細看來、渾似阮郎前度。記得小樓，聽一夜，江南春雨。夢醒簫聲，流水青苹，舊遊何許。誰翦層芳深貯。便洗盡長安，半面塵土。絕似桃根，帶笑痕來伴，柳枝嬌舞。莫是孤村，試與問、酒家何處。曾醉梢頭雙果，園林未暑。
三姝媚
作者：張炎
朝代：宋

蒼潭枯海樹。正雪竇高寒，水聲東去。古意蕭閒，問結廬人遠，白雲誰侶。賀監猶狂，還散跡、千巖風露。抱瑟空遊，都是淒涼，此愁難語。莫趁江湖鷗鷺。怕太乙爐荒，暗消鉛虎。投老心情，未歸來何事，共成羈旅。布襪青鞋，休誤入、桃源深處。待得重逢卻說，巴山夜雨。
南樓令·唐多令
作者：張炎
朝代：宋

一片赤城霞。無心戀海涯。遠飛來、喬木人家。且向琴書深處隱，終勝似、聽琵琶。休近七香車。年華已破瓜。怕依然、劉阮桃花。欲問長生何處好，金鼎內、轉丹砂。
南樓令·唐多令
作者：張炎
朝代：宋

一見又天涯。人生可嘆嗟。想難忘、江上琵琶。詩酒一瓢風雨外，都莫問，是誰家。憐我鬢先華。何愁歸路賒。向西湖、重隱煙霞。說與山童休放鶴，最零落，是梅花。
南樓令·唐多令
作者：張炎
朝代：宋

天淨雨初晴。秋清人更清。滿吟窗、柳思周情。一片香來松桂下，長聽得，讀書聲。閒處卷黃庭。年年兩鬢青。佩芳蘭、不繫塵纓。傍取溪邊端正月，對玉兔、話長生。
南樓令·唐多令
作者：張炎
朝代：宋

曾記宴蓬壺。尋思認得無。醉歸來、事已模糊。忽對畫圖如夢寐，又因甚、下清都。拍手笑相呼。應書縮地符。恐人間、天上同途。隔水一聲何處笛，正月滿、洞庭湖。
南樓令·唐多令
作者：張炎
朝代：宋

湖上景消磨。飄零有夢過。問堤邊、春事如何。可是而今張緒老，見說道、柳無多。客裡醉時歌。尋思安樂窩。買扁舟、重緝漁蓑。欲趁桃花流水去，又卻怕、有風波。
南樓令·唐多令
作者：張炎
朝代：宋

聚首不多時。煙波又別離。有黃金、應鑄相思。折得梅花先寄我，山正在、裡湖西。風雪脆荷衣。休教鷗鷺知。鬢絲絲、猶混塵泥。何日束書歸舊隱，只恐怕、種瓜遲。
南樓令·唐多令
作者：張炎
朝代：宋

重整舊漁蓑。江湖風雨多。好襟懷、近日消磨。流水桃花隨處有，終不似、隱煙蘿。南浦又漁歌。桃雲泛遠波。想孤山、山下經過。見說梅花都老盡，恁為問、是如何。
南樓令·唐多令
作者：張炎
朝代：宋

雲冷未全開。簷冰雨沍苔。入花根、曖意先回。一夜綠房迎曉白，空憶遍、嶺頭梅。如幻舊情懷。尋春上吹臺。正泥深、十二香街。且問謝家池畔草，春必定、幾時來。
南樓令·唐多令
作者：張炎
朝代：宋

風雨怯殊鄉。梧桐又小窗。甚秋聲、今夜偏長。憶著舊時歌舞地，誰得似、牧之狂。茉莉擁釵梁。雲窩一枕香。醉瞢騰、多少思量。明月半床人睡覺，聽說道、夜深涼。
南歌子
作者：張炎
朝代：宋

窗密春聲聚，花多水影重。只留一路過東風。圍得生香不斷、錦熏籠。月地連金屋，雲樓瞰翠蓬。惺忪笑語隔簾櫳。知是誰調鸚鵡、柳陰中。
南浦
作者：張炎
朝代：宋

波暖綠粼粼，燕飛來、好是蘇堤才曉。魚沒浪痕圓，流紅去、翻笑東風難掃。荒橋斷浦，柳陰撐出扁舟小。回首池塘青欲遍，絕似夢中芳草。和雲流出空山，甚年年淨洗，花香不了。新淥乍生時，孤村路、猶憶那回曾到。餘情渺渺。茂林觴詠如今悄。前度劉郎歸去後，溪上碧桃多少。
南鄉子
作者：張炎
朝代：宋

愛此碧相依。卜築西園隱逸時。三徑成陰門可款，幽棲。蒼雪紛紛冷不飛。青眼舊心知。瘦節終看歲晚期。人在清風來往處，吟詩。更好梅花著一枝。
南鄉子
作者：張炎
朝代：宋

晴野事春遊。老去尋詩苦未休。一似浣花溪上路，清幽。菸草纖纖水自流。何處偶遲留。猶未忘情是酒籌。童子策驢人已醉，知不。醉裡眉攢萬國愁。
南鄉子
作者：張炎
朝代：宋

歌扇錦連枝。問著東風已不知。怪底樓前多種柳，相思。那葉渾如舊樣眉。醉裡眼都迷。遮莫東牆帶笑窺。行到尋常遊冶處，慵歸。只道看花似向時。
南鄉子
作者：張炎
朝代：宋

野色一橋分。活水流雲直到門。落葉堆籬從不掃，開尊。醉裡教兒誦楚文。隔斷馬蹄痕。商鼎燻花獨自聞。吟思更添清絕處，黃昏。月白枝寒雪滿村。
南鄉子
作者：張炎
朝代：宋

風月似孤山。千樹斜橫水一環。天與清香心獨領，怡顏。冰雪中間屋數間。庭戶隔塵寰。自有云封底用關。卻笑桃源深處隱，躋攀。引得漁翁見不難。
卜算子
作者：張炎
朝代：宋

雅淡淺深黃，顧影敧秋雨。碧帶猶皴筍指痕，不解擎芳醑。休唱古陽關，如把相思鑄。卻憶銅盤露已乾，愁在傾心處。
四字令·醉太平
作者：張炎
朝代：宋

鶯吟翠屏。簾吹絮雲。東風也怕花瞋。帶飛花趕春。鄰娃笑迎。嬉遊趁晴。明朝何處相尋。那人家柳陰。
塞翁吟
作者：張炎
朝代：宋

交到無心處，出岫細話幽期。看流水、意俱遲。且淡薄相依。凌霄未肯從龍去，物外共鶴忘機。迷古洞，掩晴暉。翠影溼行衣。飛飛。垂天翼，飄然萬里，愁日暮、佳人未歸。尚記得、巴山夜雨，耿無語、共說生平，都付陶詩。休題五朵，莫夢陽臺，不贈相思。
好事近
作者：張炎
朝代：宋

蔥倩滿身雲，酒暈淺融香頰。水調數聲嫻雅，把芳心偷說。風吹裙帶下階遲，驚散雙蝴蝶。佯拈花枝微笑，溜晴波一瞥。
小重山
作者：張炎
朝代：宋

淡色分山曉氣浮。疏林猶剩葉，不多秋。林深彷佛昔曾遊。頻喚酒，漁屋岸西頭。不擬此凝眸。朦朧清影裡，過扁舟。行行應到白萍洲。煙水冷，傳語舊沙鷗。
小重山
作者：張炎
朝代：宋

清氣飛來望似空。數椽何用草，膝堪容。卷將一片當簾櫳。難持贈，只在此山中。魚影倦隨風。無心成雨意，又西東。都緣窗戶自玲瓏。江楓外，不隔夜深鍾。
小重山
作者：張炎
朝代：宋

陰過雲根冷不移。古林疏又密，色依依。何須噴飯笑當時。篔簹谷，盈尺小鵝溪。展玩似堪疑。楚山從此去，望中迷。不知何處倚湘妃。空江晚，長笛一聲吹。
尾犯
作者：張炎
朝代：宋

一白受春知。獨愛老來，疏瘦偏宜。古月黃昏，許松竹相依。暈蘚枯槎半折，影浮波、渴龍倒窺。歲華凋謝，水邊籬落，雪後忽橫枝。百花頭上立，且休問、向北開遲。老了何郎，不成便無詩。惟只有、西州倦客，怕說著、西湖舊時。難忘處，放鶴山空人未歸。
徵招
作者：張炎
朝代：宋

可憐張緒門前柳，相看頓非年少。三徑已荒涼，更如今懷抱。薄遊渾是感，滿煙水、東風殘照。古調誰彈，古音誰賞，歲華空老。京洛染緇塵，悠然意，獨對南山一笑。只在此山中，甚相逢不早。瘦吟心共苦，知幾度、翦燈窗小。何時更、聽雨巴山，賦草池春曉。
徵招
作者：張炎
朝代：宋

秋風吹碎江南樹，石床自聽流水。別鶴不歸來，引悲風千里。餘音猶在耳。有誰識、醉翁深意。去國情懷，草枯沙遠，尚鳴山鬼。客裡。可消憂，人間世、寥寥幾年無此。杏老古壇荒，把淒涼空指。心塵聊更洗。傍何處、竹邊松底。共良夜，白月紛紛，領一天清氣。
思佳客
作者：張炎
朝代：宋

夢裡瞢騰說夢華。鶯鶯燕燕已天涯。蕉中覆處應無鹿，漢上從來不見花。今古事，古今嗟。西湖流水響琵琶。銅駝煙雨棲芳草，休向江南問故家。
意難忘
作者：張炎
朝代：宋

風月吳娃。柳陰中認得，第二香車。春深妝減豔，波轉影流花。鶯語滑，透紋紗。有低唱人誇。怕誤卻，周郎醉眼，倚扇佯遮。底須拍碎紅牙。聽曲終奏雅，可是堪嗟。無人知此意，明月又誰家。塵滾滾，老年華。付情在琵琶。更嘆我，黃蘆苦竹，萬里天涯。
憶王孫
作者：張炎
朝代：宋

爭棋賭墅意欣然。心似遊絲揚碧天。只為當時一著玄。笑苻堅。百萬軍聲屐齒前。
憶舊遊
作者：張炎
朝代：宋

問蓬萊何處，風月依然，萬里江清。休說神仙事，便神仙縱有，即是閒人。笑我幾番醒醉，石磴掃松陰。任狂客難招，採芳難贈，且自微吟。俯仰成陳跡，嘆百年誰在，闌檻孤憑。海日生殘夜，看臥龍和夢，飛入秋冥。還聽水聲東去，山冷不生雲。正目極空寒，蕭蕭漢柏愁茂陵。
憶舊遊
作者：張炎
朝代：宋

嘆江潭樹老，杜曲門荒，同賦飄零。乍見翻疑夢，對蕭蕭亂髮，都是愁根。秉燭故人歸後，花月鎖春深。縱草帶堪題，爭如片葉，能寄殷勤。重尋。已無處，尚記得依稀，柳下芳鄰。佇立香風外，抱孤愁悽惋，羞燕慚鶯。俯仰十年前事，醉後醒還驚。又曉日千峰，涓涓露溼花氣生。
憶舊遊
作者：張炎
朝代：宋

看方壺擁翠，太極垂光，積雪初晴。閶闔開黃道，正綠章封事，飛上層青。古臺半壓琪樹，引袖拂寒星。見玉冷閒坡，金明邃宇，人住深清。幽尋。自來去，對華表千年，天籟無聲。別有長生路，看花開花落，何處無春。露臺深鎖丹氣，隔水喚青禽。尚記得歸時，鶴衣散影都是雲。
憶舊遊
作者：張炎
朝代：宋

笑銘崖筆倦，訪雪舟寒，覓裡尋鄰。半掩閒門草，看長松落蔭，舊榻懸塵。自憐此來何事，不為憶鱸蓴。但回首當年，芙蓉城裡，勝友如雲。思君。度遙夜，謾疑是梅花，簷下空巡。蝶與周俱夢，折一枝聊寄，古意殊真。渺然望極來雁，傳與異鄉春。尚記得行歌，陽關西出無故人。
憶舊遊
作者：張炎
朝代：宋

記凝妝倚扇，笑眼窺簾，曾款芳尊。步屧交枝徑，引生香不斷，流水中分。忘了牡丹名字，和露撥花根。甚杜牧重來，買栽無地，都是消魂。空存。斷腸草，伴幾摺眉痕，幾點啼痕。鏡裡芙蓉老，問如今何處，綰綠梳雲。拍有舊時歸燕，猶自識黃昏。待說與羈愁，遙知路隔楊柳門。
憶舊遊
作者：張炎
朝代：宋

記瓊筵卜夜，錦檻移春，同惱鶯嬌。暗水流花徑，正無風院落，銀燭遲銷。鬧枝淺壓髫髻，香臉泛紅潮。甚如此遊情，還將樂事，輕趁冰消。飄零又成夢，但長歌嫋嫋，柳色迢迢。一葉江心冷，望美人不見，隔浦難招。認得舊時鷗鷺，重過月明橋。溯萬里天風，清聲謾憶何處簫。
憶舊遊
作者：張炎
朝代：宋

記開簾過酒，隔水懸燈，款語梅邊。未了清遊興，又飄然獨去，何處山川。淡風暗收榆莢，吹下沈郎錢。嘆客裡光陰，消磨豔冶，都在尊前。留連。殢人處，是鏡曲窺鶯，蘭阜圍泉。醉拂珊瑚樹，寫百年幽恨，分付吟箋。故鄉幾回飛夢，江雨夜涼船。縱忘卻歸期，千山未必無杜鵑。
戀繡衾
作者：張炎
朝代：宋

一枝涼玉敧路塵。下瑤臺、疑是夢雲。怕趁取、西風去，被何人、拈住皺裙。溫柔只在秋波裡，這些兒、真個動心。再同飲、花前酒，莫都忘、今夜夜深。
採桑子
作者：張炎
朝代：宋

西園冷罥鞦韆索，雨透花顰。雨過花皴。近覺江南無好春。杜郎不恨尋芳晚，夢裡行雲。陌上行塵。最是多愁老得人。
探春慢
作者：張炎
朝代：宋

列屋烘爐，深門響竹，催殘客裡時序。投老情懷，薄遊滋味，消得幾多悽楚。聽雁聽風雨，更聽過、數聲柔艫。暗將一點歸心，試託醉鄉分付。借問西樓在否。休忘了盈盈，端正窺戶。鐵馬春冰，柳蛾晴雪，次第滿城簫鼓。閒見誰家月，渾不記、舊遊何處。伴我微吟，恰有梅花一樹。
探春慢
作者：張炎
朝代：宋

銀浦流雲，綠房迎曉，一抹牆腰月淡。暖玉生煙，懸冰解凍，碎滴瑤階如霰。才放些晴意，早瘦了、梅花一半。也知不做花看，東風何事吹散。搖落似成秋苑。甚釀得春來，怕教春見。野渡舟回，前村門掩，應是不勝清怨。次第尋芳去，灞橋外、蕙香波暖。猶妒簷聲，看燈人在深院。
探芳信
作者：張炎
朝代：宋

坐清晝。正冶思縈花，餘酲倦酒。甚採芳人老，芳心尚如舊。消魂忍說銅駝事，不是因春瘦。向西園，竹掃頹垣，蔓蘿荒甃。風雨夜來驟。嘆歌冷鶯簾，恨凝蛾岫。愁到今年，多似去年否。舊情懶聽山陽笛，目極空搔首。我何堪，老卻江潭漢柳。
摸魚子
作者：張炎
朝代：宋

又孤吟、灞橋深雪，千山絕盡飛鳥。梅花也著東風笑，一夜瘦添多少。春悄悄。正斷夢愁詩，忘卻池塘草。前村路杳。看野水流冰，舟閒渡口，何必見安道。慵登眺。脈脈霏霏未了。寒威猶自清峭。終須幾日開晴去，無奈此時懷抱。空暗惱。料酒興歌情，未肯隨人老。惜花起早。拚醉□忘歸，接䍦更好，一笑任傾倒。
摸魚子
作者：張炎
朝代：宋

向天涯、水流雲散，依依往事非舊。西湖見說鷗飛去，知有海翁來否。風雨後。甚客裡逢春，尚記花間酒。空嗟皓首。對茂苑殘紅，攜歌佔地，相趁小垂手。歸時候。花徑青紅尚有。好遊何事詩瘦。龜蒙未肯尋幽興，曾戀志和漁叟。吟嘯久。愛如此清奇，歲晚忘年友。呼船渡口。嘆西出陽關，故人何處，愁在渭城柳。
摸魚子
作者：張炎
朝代：宋

想西湖、段橋疏樹。梅花多是風雨。如今見說閒雲散，煙水少逢鷗鷺。歸未許。又款竹誰家，遠思愁□庾。重遊倦旅。縱認得鄉山，長江滾滾，隔浦正延佇。垂楊渡。握手荒城舊侶。不知來自何處。春窗翦韭青燈夜，疑與夢中相語。闌屢拊。甚轉眼流光，短髮真堪數。從教醉舞。試借地看花，揮毫賦雪，孤艇且休去。